Шимолий Корея ядровий салоҳиятини мустаҳкамлашни давом эттиради\n09:18 / 24.09.2016\nШимолий Корея АҚШ таҳдидларидан ҳимояланиш учун ядровий салоҳиятини мустаҳкамлашни давом эттиради, деб маълум қилди 23 сентябрда Шимолий Корея ташқи ишлар вазири Ли Ён Хо БМТ Бош ассамблеяси минбаридан.\n"АҚШ томонидан ядровий таҳдид шароитида, бизнинг суверенитет ва мавжуд бўлишга ҳақлигимиз, тинчлик сақлаш мақсадида давлатимиз ядровий қудратини мустаҳкамлаш бўйича чоралар давом эттирилади", деб айтди Ли Ён Хо.\nУнинг айтишича, "ядровий қуролланиш Шимолий Корея давлати тутган йўлдир".\n"Биз билан адоватда бўлган ядровий давлат бор экан, давлатимиз хавфсизлиги ва Корейс яриморолидаги тинчликни ядровий ушлаб туриш кучларигина билан ишончли ҳимоялаш мумкин", деб айтди вазир.\nЛи Ён Хо дунёда ҳеч қайси бир давлат АҚШ ва Жанубий Корея каби кўп миқдорда ҳарбий машғулотлар ўтказмаслигини таъкидлаб ўтди. У шу билан бирга ядровий ва ракета ишланмалари бошқа давлатларда ҳам олиб борилаётганига қарамасдан БМТ фақатгина Шимолий Кореяни жазолаётгани учун унга танбеҳ берди.\nШимолий Корея ядровий қудрат


Ўтган йили АҚШ Давлат департаменти Ўзбекистонни диний эркинлик бўйича махсус кузатувдаги давлатлар сафидан чиқарди. Махсус баёнотда қайд этилганидек, «ўтган бир йил мобайнида мамлакатда фуқароларнинг эътиқод эркинлигини таъминлаш бўйича аниқ ва амалий чоралар кўрилган».\nКўп миллатли Ўзбекистонда диний бағрикенглик масаласи доимо кун тартибида бўлиб келган. Конституцияда ҳамма учун виждон эркинлиги кафолатланиши ҳақида айтилади. Бундай шароитда бағрикенглик, тотувлик, эркинлик ҳақида гапирмасликнинг иложи ҳам йўқ. Зотан, юксак маънавият сари интилаётган дунёвий давлатда диний қадриятлар охирги масала эмас. Уларни ҳурмат қилиш, тўғри талқин этиш, эътиборсиз қолдирмаслик, лекин бир вақтнинг ўзида динга ёндашув меъёрларини бузмаслик лозим. Бундай ёндашув ҳам мамлакат ичида, ҳам минтақада тинчлик ва барқарорликни таъминлашга ёрдам беради. Мавзуни тўлиқроқ очиб бериш мақсадида таниқли этнолог олим, фалсафа фанлари номзоди, Равшан НАЗАРОВга мурожаат қилдик. – Равшан Ринатович, янги тарихимиз миллий қадриятларни тиклашдан бошланди. Сабаблари тушунарли. Халқнинг маънавий асосларини мустаҳкамлашга жиддий зарурат бор эди ўша чоғда. Лекин мустақилликдан сўнг динга муккасидан берилиб кетиш ҳолатларини ҳам кузатдик. Бунинг сабаблари ҳақида нима дея оласиз?\n– Совет даврида одамларнинг эътиқоди «бўғиб қўйилган» эди. Диний амалларни бажаришдан қўрқардик, ҳатто художўйман, дейишга ҳам биров ботинолмасди. Мустақиллик эълон қилингач, «занжир»дан халос бўлган халқ ёппасига диний эҳтиёжларини қондиришга киришганди. 1991 йил 14 июнда «Виждон эркинлиги ва диний ташкилотлар тўғрисида»ги қонун қабул қилинди, мамлакатимизда кўплаб масжидлар қурилиб, диний ташкилотлар тузишга рухсат берилди. Бундай жараён тахминан янги асрнинг бошларигача давом этди. Бироқ ўзига хос шиддат билан бошланган бу жараённинг ўзига яраша салбий оқибатлари ҳам йўқ эмас эди.\nШаҳару қишлоқларда диний муассаса ва ташкилотлар ҳаддан зиёд кўпайиб кетди. Натижада аҳолининг турли гуруҳларга бўлиниши кузатилди. Ҳар бир масжид қошида кичик-кичик жамоалар пайдо бўла бошлади. Бу яхшиликка олиб келмасди, албатта. Мана шундай пайтда давлат вазиятни қўлга олишга, диний эркинлик устидан муайян маънода назорат ўрнатишга мажбур бўлди. 1998 йилда «Виждон эркинлиги ва диний ташкилотлар тўғрисида»ги қонунга ўзгартириш ва қўшимчалар киритилди. Унга мувофиқ, барча диний ташкилотлар рўйхатга олинди. Аъзолари сони юз нафардан кам бўлган диний ташкилотларни тузиш тақиқланди (ваҳоланки, илгари 10 киши билан ҳам ташкилот тузилаверган). 1999, 2004 ва 2005 йилларда юртимизда амалга оширилган қўпорувчилик ҳаракатлари оқибатида диний экстремистик оқимларга муносабат кескинлашди. Баъзи диний гуруҳлар ўз мақсадларидан оғиб, сиёсатга аралаша бошлагани боис, давлат эҳтиёт чораси сифатида назоратни янада кучайтиришга ҳамда экстремистларга қарши муросасиз кураш олиб боришга мажбур бўлди.\nБугун айрим хорижий тадқиқотчилар Ўзбекистонда радикализм ортаётгани ҳақида гапирмоқда. Лекин бу фикр мутлақо асоссиз. Айниқса, охирги йилларда мамлакатимизда динга муносабат анча либераллашганини таъкидламоқчиман. Экстремизмда айбланган 18 минг нафардан зиёд ҳамюртимиз «қора рўйхат»дан чиқарилганининг ўзи кўп нарсадан далолат беради.\n– Демак, ҳозир давлат ва дин ўзаро ҳамкор десак бўладими?\n– Худди шундай. Давлатимиз динни ҳамиша ижтимоий маданиятнинг ажралмас ва муҳим бўлаги сифатида қабул қилган. Дин халқ маънавиятини озиқлантирувчи чашмадир. Лекин у сиёсийлашмаслиги ва сиёсатга аралашмаслиги керак!\nЎзбекистон қонунчилигида дин давлатдан ажратилгани белгилаб қўйилган. Юртимизда диний ёки этник моҳиятдаги сиёсий партия ҳамда жамоат ҳаракатларини тузишга ҳам йўл қўйилмайди.\nКўпчилик маънавият ва диндорлик тушунча ларини адаштиради. Маънавият моҳиятан кенг категория. У дунёвий қадриятларга, умуминсоний тамойилларга асосланиши ҳам мумкин. Шу нуқтаи назардан, диндор бўлмаган, диний қарашлари нейтрал ёки атеист одамни маънавиятсиз дейиш нотўғри. Негадир атеистларни дарҳол душманга чиқариб қўямиз. Ваҳоланки, улар орасида динга бетараф муносабатдагилари жуда кўп. «Ҳар ким хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга». Мазкур норма Ўзбекистон Республикаси Конституциясида ҳам акс этган. Умуман олганда, диний эътиқод эркинлиги гуманистик маданиятнинг энг буюк ютуғи ҳисобланади. Бу тушунча инсон диндан мутлақо юз ўгириши мумкинлигини англатмайди. Ҳеч қайси динга эътиқод қилмаслик ҳуқуқини биз «виждон эркинлиги» тушунчаси билан ифодалаймиз. Ҳозир у барча дунёвий давлатлар, жумладан, Ўзбекистонда ҳам амалда.\nБироқ виждон эркинлиги ниқоби остида террористик ёки экстремистик қарашларни тарғиб қилиш ҳамиша қаттиқ қораланган.\nДарвоқе, 2017 йилда юртимизда «Экстремизм тўғрисида»ги қонун қабул қилинганини эслатмоқчиман. Ҳужжатда «экстремизм», «терроризм», «радикализм» тушунчаларига таъриф берилган.\nБу жуда муҳим. Сабаби уларни фарқламаслик ёки турлича талқин қилиш глобал иллатларга қарши курашишни қийинлаштиради.\n– Радикализм қаердан пайдо бўлади сизнингча?\n– Бу саволга аниқ жавоб йўқ. Турли омиллар таъсир кўрсатиши мумкин. Шу боис ҳар қайси ҳолатни индивидуал равишда кўриб чиқишга тўғри келади.\nРадикаллар христиан (православ, католик, протестант), иудаист, ҳатто буддистлар орасида ҳам учрайди. 1969 йилги Ольстер можаросини олайлик. Ирландия Буюк Британия таркибидан ажралиб чиқаётганида мамлакатнинг шимолий қисми – Ольстер вилояти Қироллик таркибида қолади. Шундан бери католик-ирландлар ва протестант-инглизлар бир-бири билан муросасиз бўлиб келмоқда.\nСобиқ Юго славиянинг икки таркибий қисми – Сербиядаги право славлар ва Хорватиядаги католиклар, қолаверса, Ливандаги христиан ва мусулмонлар, Ҳиндистон ҳамда Покистондаги мусулмон ва ҳиндуийлар ўртасидаги низо-нифоқлар ҳам кўп йиллик тарихга эга. Шу боис радикализмни фақат исломга тақаб қўйиш нотўғри.\nИқтисодчилар нефть қазиб олувчи мамлакатларда радикал кайфиятдаги кучлар кўплигига ишора қилади. Улар қисман ҳақ. Лекин бу ягона сабаб эмас. Радикализм аҳолиси кўп ва қашшоқ мамлакатларда ҳам тезтез намоён бўлади. Айтайлик, ночор деҳқон оиласида ўнинчи фарзанд бўлиб дунёга келган болани ота-онаси яхши кўриш тугул, ҳатто борлигини ҳам пайқамаса, унда ички норозилик, аламзадалик уйғониши табиий. Бундай инсонлар ўзининг мавжудлигини кўрсатиш мақсадида радикал кайфиятга берилади. Террорчилик ёки экстремистик гуруҳлардаги оддий жангарилар насл-насабини суриштирсангиз, аксарияти қашшоқ оилалардан чиққанини кўрасиз. Лекин сардорлари ундай эмас. Улар ўзига тўқ, ўқимишли инсонлар.\nРадикалларнинг учинчи ва энг хавфли тоифаси ҳам бор. Бу – кўр-кўрона тарзда динга муккасидан кетган фанатлар (аслида уларда кучли диний илм йўқ). Улар ички энергиясини қаерга йўналтиришни билмайди. Террорчилар учун бундай инсонлар тайёр ўлжадир.\n– Бундан чиқди, ҳеч қайси жамият радикализм хавфидан холи эмас.\n– Ҳа. Агар фақат моддий омилни эътиборга олсак, унда демократиянинг гултожи бўлган АҚШдаги террорчилик актлари, масалан, таълим муассасаларидаги хунрезликларни нима билан изоҳлаш мумкин? Террорчилар ҳеч қачон бемақсад ҳаракат қилмайди. Улар ҳамиша кимгадир ёки нимагадир қарши кескин норозилигини намоён этади.\n– Ҳарқалай, бугунги Европада юз бераётган этномаданий зиддиятлар ҳам шунинг нишонаси бўлса керак.\n– Европадаги вазият мураккаброқ. Охирги 30-40 йил ичида Европа мамлакатлари аҳолисининг этномаданий таркиби сезиларли равишда ўзгарди. Буни мигрантлар оқимининг тўхтовсиз ортаётгани билан изоҳлаш мумкин. Энди Европа кўпчилик тасаввуридаги «оқ танлилар қитъаси» эмас. Унда турфа миллат, ирқ ва дин вакиллари истиқомат қилмоқда. Масалан, ҳозирги француз жамиятининг 10 фоизини мусулмонлар ташкил қилади. Улар орасида араблар ҳам, ҳинду покистонликлар ҳам, Африкадаги собиқ колониал давлатлардан кўчиб ўтган аҳоли ҳам бор. Бундай ҳолатда ҳукумат, турган гапки, муҳожирлар таркибидан шаклланган Франция фуқароларининг туриш-турмуши, диний ва дунёвий қарашлари, эътиқоди билан боғлиқ туйғуларини ҳурмат қилиши лозим. Бошқа томондан, ўзга юртдан келган инсонлар Европада яшаб туриб, шу жойда қарор топган қадриятлар билан ҳисоблашмаслиги ёки уларни очиқчасига инкор этиши ҳам ғирт бемаъниликдир. Ҳар иккала ҳолат охир-оқибат ички низоларга, этник, ирқий ва конфессиявий тўқнашувларга олиб келади. Жамиятдаги радикаллашув илдизларини мана шундай муросасизлик, кескин қарама-қаршиликлардан излаш керак.\nЯна бир гап. Европа узоқ вақт сўз эркинлиги, демократия, либерализм каби таянч қадриятларини умумбашарий қадриятлар қилиб кўрсатишга, уларни ташқи дунёга экспорт қилишга, бошқа халқлар, ўзгача маданият вакилларига мажбурлаб сингдиришга уринди. Қўҳна қитъанинг асосий хатоси ҳам шунда. Жаҳон ҳамжамияти қадриятлар хилмахиллигини тан олмас, уларнинг умумий жиҳатларини топишга ва ўзаро уйғунлаштиришга ҳаракат қилмас экан, ер юзида урушлар тўхтамайди.\nЕвропада барча муҳожирларни ўз ват анига ҳайдаб чиқаришни талаб қилаётган ўнг радикал кучлар мавжуд. Бироқ бундай ёндашув биронта ҳам муаммога ечим бўлолмайди. Аксинча, ижтимоий-иқтисодий бўҳронларни келтириб чиқаради, холос. Бир вақтлар беҳисоб меҳнат мигрантларию қочоқларни бағрига олган ва ҳали ҳам олишда давом этаётган Европа мамлакатлари энди уларни ўзиникидек – европалик сифатида қабул қилишга, мана шундай реаллик билан ҳисоблашишга мажбур.\n– Бу қадриятларни ҳам ўзгартириш кераклигини англатадими?\n– Маълум маънода, ҳа. Лекин улардан буткул воз кечиш керак демоқчи эмасман. Ушбу нозик масалада ҳар қайси давлат, аввало, умуминсоний қадриятларга асослангани маъқул. Қадриятлар тўқнашувини дин ва конфессиялараро муштарак жиҳатларни топиш йўли билангина бартараф этса бўлади.\n– Дин мафкуранинг шундай шаклики, унда ҳис-туйғулар сўзсиз устуворлик касб этади. Хайриятки, юртимизда эмоционал реакциядан нарига ўтилгани йўқ. Яъни оммавий намойишлар, қасдма-қасд ҳаракатлар бўлмади. Бу эса ижтимоий онгимиз кўпроқ рационалликка мойил эканидан далолат беради.\nЯқин ўтмишда халқимиз радикализмнинг аянчли оқибатларини бошдан ўтказган. Тошкентдаги террорчилик актлари, Андижон воқеалари ҳамон ёдимизда. Бундан ташқари, қўшни Афғонистондаги узоқ йиллик нотинчлик, Тожикистонда юз берган фуқаролик уруши, Қирғизистондаги мураккаб ижтимоий-сиёсий вазият қизиққон юртдошларимизнинг ҳовурини бироз пасайтириб турса, ажаб эмас.\nБугунги кунда хорижий экспертлар Ўзбекистонда кучли давлат тизими шакл ланганини мамнуният билан эътироф этмоқда. Бу ҳам жамиятнинг эҳтимолли радикаллашувини тийиб турувчи муҳим омил бўлиб хизмат қилишига ишонаман. – Радикализмга қарши диний бағрикенглик воситасида курашса бўладими? – Албатта! Бағрикенглик туйғусини болага эрта ёшдан, оила, боғча ва мактабда сингдириш керак. Шунда самараси юқори бўлади.\nБиз азалдан бағрикенг халқмиз. Тарихга назар ташланг. Қадимда Хитой, Ҳиндистон, Европа, Эрондан келувчи савдо карвонлари Буюк ипак йўли орқали юртимиз ҳудудини кечиб ўтган. Ўша вақтда карвонсаройларимиз ҳақиқий бағрикенглик ўчоқларига айланганди. Ҳозир ҳам Ўзбекистонда ўнлаб миллат ва элат вакиллари баҳамжиҳат яшамоқда. Бошқа мамлакатлардаги ўзбек диаспоралари билан алоқалар муст аҳкамланяпти. Хориждаги ватандошларимиз иштирокида турли халқаро анжуман ва симпозиумлар ташкил қилинмоқда. Охирги йилларда ислом мамлакатлари билан ҳамкорликка ҳам алоҳида эътибор қаратилди. Айниқса, давлатимиз раҳбарининг маърифий исломни тиклаш ва тарғиб этиш, бу бўйича бебаҳо илмий асарлар яратган буюк мутафаккир боболаримиз меросини ўрганиш ҳамда оммалаштиришга доир ташаббуслари халқаро жамоатчилик томонидан қизғин кутиб олингани беҳад қувонарли ҳол. Маърифий ислом бўйича Ўзбекистон дунёга намуна бўлишига ишонаман.\nНаргиза УМАРОВА суҳбатлашди.


Маънавият - ўзликни англашдир » Sangzor.uz - Инновацион ахборот портали\nSangzor.uz » ДХА янгиликлари » Маънавият - ўзликни англашдир\nҲаётимизнинг барча соҳаларида амалга оширилаётган кенг кўламли ислоҳотларнинг самарадорлиги аввало халқ маънавиятининг тикланиши, бой тарихий меросимизнинг чуқур ўрганилиши, анъана ва урф-одатларимизнинг сақланиши, маданият ва санъат, фан ва таълим ривожи, энг муҳими, жамият тафаккурининг ўзгариши ва юксалиши билан узвий боғлиқдир.\nАфсуски йиллар ўз ҳукмини ўтказиши бежиз эмас, бугунги тезкор замонда руҳиятимизда ўзгариш сезилди, ҳаётимизга интернет, телефон, турли хил ёт ғоялар, бузғунчи мафкуралар соя сола бошлади.\nБугун дунёда манфаатлар тўқнашуви кучаймоқда. Инсоният учун беқиёс янги имкониятлар билан бирга кутилмаган муаммоларни ҳам келтириб чиқармоқда. Миллий ўзлик ва маънавий қадриятларга қарши таҳдид ва хатарлар тобора ортмоқда. Фақат ўзини ўйлаш, меҳнатга, оилага енгил қараш, истеъмолчилик кайфияти турли йўллар билан одамлар, айниқса, ёшлар онгига устамонлик билан сингдириляпти.\nБугун лоқайдлик ва бепарволик энг катта хавфлардан бири бўлиб, мавжуд ижтимоий муаммоларни камайтириш учун нуронийлар тарбияси, жамоатчилик назорати етишмаяпти.\nИжтимоий-маънавий муҳитни илмий асосда таҳлил қилишни даврнинг ўзи талаб этмоқда. Жамиятимизда маънавий-маърифий ишлар шундай асосда йўлга қўйилмагани учун ҳам кутилган натижани бермаяпти.\nШунингдек, маънавий-маърифий ишларнинг ягона тизимини яратиш, хусусан, ўғил-қизларни болалигиданоқ билимли ва фазилатли этиб тарбиялаш, бунинг учун мактабгача таълим муассасаларига методик ёрдам кўрсатиш муҳим.\nДавлат хизматлари агентлиги Жиззах вилоят бошқармасида ҳар ҳафтанинг жума кунлари “Ҳуқуқий маънавият соатлари”ни ўтказиш йўлга қўйилган. Унда бошқарма ходимлари томонидан янги қабул қилинаётган соҳага оид ҳужжатлар, юртимизда олиб борилаётган бугунги кундаги ислоҳотлар, янгиликлар ҳамда хорижда рўй бераётган вазиятлар ҳақида батафсил ахборот бериб борилади.\nМаънавий-маърифий ишлар самарадорлигини оширишга бағишланган бу каби тадбирлар тизимда фаолият юритаётган ходимлар ва ёшлар онгида салбий мафкураларга бўшлиқ қолдирмайди. Маънавий такомилга интилган инсон аввало ўзлигини англаб етади. Ўзликни англаш эса юртга фидойилик, миллатга садоқат, унинг анъаналари ва урф-одатлари, тамойилларини ҳурмат қилишнинг асосий пойдевори бўлади.\nКадрлар бўлими бош маслаҳатчиси


Ўн йиллик сарҳисоби: Одамнинг янги аждоди, ДНК ва экзосайёралар\n07 июн 2020, Тошкент вақти: 13:37\n1. Илк маротаба қайд этилган гравитация тўлқинлари\n2015 йилда бир аср муқаддам Альберт Эйнштейн башорат қилган гравитацион тўлқинлар тўғридан-тўғри кузатилди. 2017 йилда эса Лазер-интерферометрик гравитацион-тўлқинли обсерватория (LIGO) ҳамда Virgo детектори илк маротаба икки нейтрон юлдуз тўқнашувини тўғридан-тўғри кузатишга муваффақ бўлди.\nУшбу икки ҳолат етарлича массага эга жисмлар тўқнашса, гравитация тўлқинларини яратиши ҳақидаги тахминни тасдиқлади.\n2. Инсон келиб чиқишига доир кашфиётлар\nКейинги 10 йилликда янги топилган қазилмалар инсоният келиб чиқиши ҳақидаги тасаввуримиз янада тўлиқроқ бўлишига ва айрим ҳолатларда тубдан ўзгаришига сабаб бўлди. 2010 йилда Ли Бергер инсонларнинг Australopithecus sediba номи берилган аждодини аниқлади.\n2015 йилда эса олим Жанубий Африкада Homo naledi одам тури қолдиқларини топди. Бу одамнинг кўриниши ҳам замонавий инсонларга, ҳам қадимги аждодларга ўхшашлиги аниқлади.\nШунингдек, 2010 йилда Сибирда, 2018 йил Хитойда, 2019 йилда Филиппинда топилган қолдиқлар инсоният келиб чиқиши тарихи ҳақида тўлиқроқ тасаввурга эга бўлишимизга сабаб бўлди.\n3. Қадимий ДНКларни ўрганишдаги ютуқлар\nДНК технологияларидаги ютуқлар қадимий ДНКлар таҳлили ва уларнинг ҳозирги одамларга таъсирини ўрганишимизда йирик ўзгаришларга сабаб бўлди. 2010 йилда илк маротаба қадимий одамнинг деярли тўлиқ геноми эълон қилинди.\nЎшандан бери 3000 га яқин қадимий одам геномлари тузиб чиқилди. Хусусан, ҳозирги Мексика ҳудудида 13 минг йил олдин яшаган қизалоқнинг ДНК геноми тузиб чиқилди.\n4. Янги аниқланган минглаб экзосайёра\nЭкзосайёра ёки экзопланета деб Қуёш тизимидан ташқарида жойлашган ҳар қандай сайёрага айтилади. Илк экзосайёра 1995 йилда аниқланган. Сомон йўли галактикасининг ўзидаёқ миллиардлаб сайёра мавжудлиги тахмин этилади.\n2009–2018 йилларда NASAинг Kepler фазо телескопининг ўзи 2700 дан ошиқ экзосайёрани аниқлади. Булар орасида энг муҳими – олимлар илк маротаба кузатган тош, яъни Еримиз каби қаттиқ экзосайёранинг аниқланишидир. Kepler телескопининг давомчиси TESS 2018 йилдан бери аллақачон 34 экзосайёрани аниқлашга улгурди.\n5. CRISPR даврининг бошланиши\n2010-йилларда ДНКни аниқ таҳрирлаш йўллари ишлаб чиқилди. Хусусан, Crispr-Cas9 тизимининг яратилиши ушбу соҳада йирик ютуқ бўлди.\nҲозирда дунё бўйлаб олимлар ген таҳрирлаш технологиясини янада такомиллаштириш устида ишламоқда. Бу орада ДНКни таҳрирлаш ахлоққа тўғри келиш-келмаслиги қизғин муҳокамаларга сабаб бўлди.\n2018 йилда хитойлик олимлар ДНКси ўзгартирилган илк эгизаклар туғилганини эълон қилиши ортидан дунё бўйлаб одамлар генини таҳрир қилишга мораторий қўйиш чақириқлари янгради.\n6. Астрономиядаги ютуқлар\n2013 йилда Европа фазо агентлиги Gaia кемасини фазога учирди. Кема Сомон йўли галактикасидаги бир миллиарддан ошиқ юлдузлар ўртасидаги масофаларни ҳамда 150 миллиондан ошиқ юлдуз тезлигини ўлчамоқда. Унинг ёрдамида олинган маълумотлар ёрдамида олимлар галактикамизнинг уч ўлчамдаги (3D) фильмини тайёрлашди.\nШунингдек, 2019 йилда халқаро илмий гуруҳ инсоният тарихида биринчи марта Қора туйнук соясининг суратини эълон қилди. Олимларнинг айтишича, Event Horizon телескопи ёрдамида суратга олинган қора туйнук бизнинг оламдан ташқарида, ердан 50 миллион ёруғлик йили узоқлигидаги М87 галактикасида жойлашган.\n7. Ибтидоий санъат\n2010-йилларда қилинган кашфиётлар одамлар аждодлари расм чизишни биз ўйлагандан анча аввал бошлаганини кўрсатди. 2014 йилда Индонезиянинг Сулавеси оролида жойлашган ғорда камида 39 минг йил олдин чизилган расмлар топилди.\n2018 йилда Борнео оролидаги ғорда 40-52 минг йиллик расмлар аниқланди. 2018 йилда Жанубий Африкада топилган тўр шаклидаги расм эса Ер юзидаги энг қадимий чизма бўлиши мумкин.\n8. Юлдузлараро саёҳатнинг бошланиши\n2010-йилларда илк маротаба инсонлар аппаратлари Қуёш таъсиридан узоқлашиб, юлдузлараро бўшлиққа чиқди. Хусусан, 2012 йилда NASAнинг Voyager 1 кемаси гелиосфера, яъни Қуёш зарралари етиб борадиган сфера ташқарисига чиқди.\n2018 йилда эса Voyager 2 ҳам юлдузлараро бўшлиққа чиқди. Шунингдек, 2017 йилда илк маротаба бошқа юлдуз тизимида пайдо бўлган жисм бизнинг оламдан ўтгани кузатилди.\n9. Қадимий цивилизацияларга етакловчи эшиклар\n2010-йиллар йирик археологик кашфиётларга бой бўлди. Хусусан, 2013 йилда инглиз қироли Ричард III нинг қабри ниҳоят топилди. 2016 йилда археологлар Инжилда ҳикоя қилинган филистимликларнинг қабристонини топишди.\n2018 йилда Гватемалада лазерлар ёрдамида 60 мингдан ошиқ қадимий Мая иншоотлари аниқланди. Ўн йиллик давомида, шунингдек, чўкиб кетган бир неча кема топилди.\nБулар орасида охирги марта Африкадан қулларни АҚШга олиб борган Clotilda кемаси ҳамда Қора денгиз тубида топилган 2400 йиллик кемаларни алоҳида қайд этиш жоиз.\n10. Қуёш тизимидаги ютуқлар\n2015 йил NASAнинг New Horizons станцияси кўп йиллик саёҳатдан кейин Плутон сайёрасига етиб бориб, илк маротаба унинг юқори сифатли суратларини Ерга юборди.\nЎн йиллик якунига яқин эса NASAнинг OSIRIS-REx ҳамда Япон фазо агентлигининг Hayabusa2 станцияси олис астероидларга қўнди.


Бугун жамоамиз аъзолари Наманганда тўпланиб, мавсумга тайёргарликнинг сўнгги босқичини бошлашади. Айни пайтда мураббий ва футболчилар клуб қароргоҳига йиғилишга улгуришди. Кечки пайт жамоамиз Намангандаги дастлабки машғулотда қатнашишади. Бу орада ПФЛ 2017 йилги чемпионатнинг дастлабки турида хизмат қиладиган ҳакамлар рўйхатини эълон қилди. 4 март куни Намангандаги “Марказий” ўйингоҳда бўлиб ўтадиган “Навбаҳор” ва “Обод” жамоалари ўртасидаги учрашувни Ҳасан Рўзиев бошчилигидаги ҳакамлар бригадаси бошқариб боради. Рўзиевга қанотларда Олим Абдувосилов ва Санжар Шоюсуповлар ёрдам беришади. Андижонлик Акмал Раҳимов эса захирадаги ҳакам вазифасини бажаради. Наманганга назоратчи сифатида Арслон Ҳотамов Роман Черников ПФЛ вакили сифатида ташриф буюришади.


АҚШда Демократлар партиясининг қурултойи давом этмоқда\nАввал хабар берганимиздек, АҚШда ноябр ойида бўлиб ўтадиган Президентлик сайловларига тайёргарлик доирасида 26 июл куни Бостонда бошланган Демократлар партиясининг қурултойи давом этмоқда. Тўрт кунлик мазкур қурултойда Жон Керри партия номидан расман Президент лавозимига, Жон Эдвардс эса вице-президент лавозимига номзод қилиб кўрсатилади. Йиғилишнинг дастлабки кунида Демократлар партиясининг қатор таниқли намояндалари чиқиш қилдилар. Ҳозир ана шу ҳақда ҳамкасбим Ҳасанжон билан суҳбатлашамиз.\nА.И.: Ҳасанжон, қурилтойнинг биринчи кунида кимлар сўзга чиқди ва қандай масалалар кўратилди?\nҲ.: Йиғилишни партия раиси Терри Мак Ўлиф ўзининг кириш нутқи билан очди. Сўнг минбарга АҚШнинг собиқ Президенти Билл Клинтон ва Жимми Картер ҳамда Клинтон маъмуриятида Вице-президент лавозимини эгаллаган Эл Гор чиқди.\nДемократлар президент ва вице-президент лавозимларига партиянинг синалган ва тажрибали аъзоларини номзод қилиб кўрсатаётганларини баён қилдилар. Билл Клинтон:\n”Жон Керри ва Жон Эдвардснинг рақиблари сизга, улардан қўрқишимиз керак, чунки улар террорчиларга қарши тура олмайдилар, дейишади. Сиз бундай гапларга ишонгманг” - деди АҚШ собиқ раҳбари.\n1977 – 81 йилларда АҚШ Президенти бўлган Жимми Картер эса Республикачи Президент Жорж Бушнинг Ироққа қарши бошлаган уруши ва у олиб бораётган ташқи сиёсатини жиддий танқид қилди. Айни пайтда, Картер Жон Керрининг ҳарбий соҳадаги хизматларига алоҳида эътибор қаратиб, Керри Вьетнам уруши ветерани экани, Буш эса ўша пайтда мамлакатда чегара қўшинлари сафида хизмат қилганини таъкидлади:\n”Жон Керри иккиланмай ҳаракат қила олишини Вьетнам урушида кўрсатди. Жон Керри миллий хавфсизлигимизнинг синалган ҳимоячиси сифатида асоссиз урушларни четлаб ўтиб, терроризмга қарши халқаро иттифоқни мустаҳкамлайди” - деди АҚШнинг собиқ раҳбари Жимми Картер.\n2000 йилги Президентлик сайловларида Жорж Бушга бой берган Эл Гор ҳам сайловчиларни Керри учун овоз беришга чақирди.\nА.И.: Қурултойда Жон Керрининг ўзи ҳам қатнашяптими?\nҲ.: Ҳозирча йўқ. Чунки Кэрри ҳозирда Флорида штатида ўз сайловчилари билан учрашувлар ўтказяпти. Аммо пайшанба куни у Бостонга бориб, қурултой ишида қатнашади ва махсус чиқиш қилади.\nВице-президентликка номзод бўлган Жон Эдвардс ҳам ҳозирда ўзи туғилиб ўсган Шимолий Каролина штатида сайловолди кампанияси олиб бормоқда. У ҳам чоршанба куни Бостонга боради.\nА.И.: Бундай катта йиғинлар ўтказилганда одатда хавфсизлик чоралари кўрилади. Демократлар партияси қурултойи қандай шароитда ўтказиляпти?\nҲ.: Демократларнинг бу сафарги йиғилиши 2001 йил 11 сентябр террор ҳужумларидан кейин ўтказилаётган биринчи қурултой. Унда қатнашаётган 5 минг делегат, бир неча минг меҳмон ва анжуман ишини ёритаётган тахминан 15 минг журналист хавфсизлигини таъминлаш учун Бостон шаҳри ва Массачуссетс штатининг қарийб уч минг нафар полиция ходими жалб этилган.


Ўзбекистон 19:37 / 16.10.2020 23758\nKun.uz мухбири Давлат тест маркази директори ўринбосари Сардор Ражабов билан суҳбатда бўлиб, қабул жараёнига оид қатор саволларга жавоб олди.\nБаллар ошишига сабаблар\n– Бу йил тест синовлари олдингига қараганда бошқача шароитда ўтди. Ҳужжат топширган абитуриентлар сони ҳам кўпроқ бўлди. Тестлар ҳам соддалаштирилди, фанлар камайтирилди, биринчи қийинчилик даражасидаги саволлар кўпайтирилиб, тўртинчи қийинчилик даражасидаги саволлар олиб ташланди. Булар балл кўтарилишига, максимал балл олган абитуриентлар сони кўпайишига сабаб бўлди.\nБунга имтиҳонда фақат 2та мутахассислик фани қолдирилгани ҳам сабаб бўлди. Сабаби ўтган йилларда кўпчилик абитуриентлар учинчи фанни таваккал ишлар эди.\nНечта абитуриент максимал балл олди?\n– Максимал балл олганлар кескин кўпайгани йўқ. Масалан, Тошкент давлат юридик университетида 400дан ортиқ максимал балл олганлар кузатилди, деган турли хабарлар тарқалди. Лекин бу ОТМда максимал олганлар 50та атрофида бўлган. Юридик университет азалдан ўзига ишонганлар ҳужжат топширадиган ва балл юқори бўладиган ОТМ ҳисобланади.\nМаксимал балл олган абитуриентлар сони билан боғлиқ статистикалар апелляция жараёнлари ҳам тўлиқ тугагач умумлаштирилади.\n«Тенг балл тўплаган абитуриентнинг бири грантга, бири контрактга кирмаган»\n– Тенг балл олган абитуриентлар масаласига келсак, уларнинг ҳеч бирининг ҳуқуқи чеклангани йўқ. Айтайлик, охирги грант ўрнига етадиган балл тўплаган абитуриент бир эмас, бир нечта бўлса, уларнинг ҳаммаси грант асосида қабул қилинди. Бир абитуриент грант асосида, қолганлар контракт асосида қабул қилингани йўқ. Контракт асосида талаба бўлганларнинг баллини ҳисоблашда ҳам худди шу тартиб қўлланилди.\nБаллар юқори бўлишига саволлар такрорлангани сабаб эмасми?\n– Йўқ, саволлар такрорлангани йўқ. Фақатгина бир сменадаги бир нечта абитуриентга бир хил савол тушган. Лекин ўтган сменадаги саволлар бошқа сменадаги абитуриентга қайта тушмаган.\nСаволлар тарқалиши билан боғлиқ бир нечта ҳолатлар кузатилди. Масалан, саволларнинг ижтимоий тармоқларда тарқалиш ҳолатлари кузатилди. Уларнинг ҳаммасига чора кўрилди, аксари имтиҳон жараёнининг ўзидаёқ тестдан четлатилган.\nТест саволларини тузиш, уларни вариантларга тақсимлаш, имтиҳондан қайтган саволлар билан ишловчи ходимлар Давлат тест марказининг алоҳида биносида ёпиқ режимда ишлайди. Улар одатий тартибда ишлайдиган вақтда ҳам махсус бинога ахборот ташувчи қурилмалар олиб киришга йўл қўйилмайди. Ходимларни ҳуқуқни муҳофаза қилувчи органлар ҳам назорат қилади. Шунинг учун саволларнинг тарқалиб кетиши мумкин эмас.\nЖавоб чиққан куни ДТМ сайти ишламай қолгани ҳақида\n– Ўтган йилгига қараганда бу йил қўшимча серверлар сотиб олинган эди. 1,5 миллионга яқин абитуриентнинг ҳужжат топшириш жараёнида бир кун ҳам узилиш бўлгани йўқ. Ҳужжат топширишнинг дастлабки кунлари сониясига 15-16 минг одам сайтга кирган бўлса, бу юклама охирги кунларга 55 мингга етди.\nИмтиҳон натижалари эълон қилинган кунда сониясига 600 мингдан ортиқ одам сайтга кирган. Серверлар ўтган йилгига қараганда такомиллаштирилган эди, лекин барибир юклама юқори бўлгани учун сайт уни кўтара олмади. Сайтнинг ишламай қолган вақт бир неча соатни ташкил қилди, кейин тизим ўзини тиклаб олди ва ишлаб кетди.\nЯна бир тарафи – ДТМ сайтига ҳар доим ҳам 600 мингдан ортиқ мурожаат бўлмайди. Бундай юклама бир йилда нари борса, бир-бир ярим кунни ташкил қилади. Шундай қисқа муддат учун жуда кучли серверни тайёрлаб қўйиш ҳам унчалик тўғри бўлмайди. Лекин шундай бўлса-да, келгуси йилларда бундай муаммо бўлмаслиги учун ҳозир тегишли вазирликлар билан ҳамкорликда иш олиб борилмоқда.\n«Имтиёзларнинг асосий қисми квотадан ташқарида»\n– Имтиёзларни бир нечта тоифага бўлиш мумкин. Биринчиси, иқтидорли ёшларни қўллаб-қувватлаш учун белгиланган имтиёзлар: булар орасида «Зулфия», «Мард ўғлон» мукофоти ғолиблари, танлов совриндорлари бор.\nИккинчи турдаги имтиёзлар ҳарбий хизматчиларнинг давлат олдидаги хизматларини муносиб рағбатлантириш учун бериладиган имтиёзлар. Масалан, ҳарбий хизматчиларнинг фарзандлари учун бериладиган имтиёзлар.\nМеҳрибонлик уйи тарбияланувчилари, имконияти чекланганлар учун, хотин-қизларни қўллаб-қувватлаш учун ажратиладиган имтиёзлар ҳам бор. Темурбеклар мактаби битирувчиларига ҳам имтиёз белгиланган бўлиб, битирувчиларга ўзлари тўплаган баллга маълум фоиздаги балл қўшиб берилади.\nБундан ташқари, алоҳида фанларга ажратиладиган имтиёзлар ҳам бор: масалан, чет тилидан B2 даражасидаги сертификатга эга абитуриентларга шу фандан имтиёз берилади.\nБарча имтиёзлар тегишли вазирлик томонидан Давлат тест марказига тасдиқлаб берилади. Фақатгина бу йил марказ чет тили сертификатларини ўзи текширди.\nИмтиёзларнинг деярли барчаси алоҳида квотада ҳисобланади. Масалан, имконияти чекланганлар учун, хотин-қизлар учун, олис ҳудудларда яшовчилар учун ажратиладиган имтиёзларга алоҳида квота ажратилади. Улар умумий квотада имтиҳон топширадиган абитуриентлар ҳуқуқини чекламайди.\nБир нечта: «Зулфия», «Мард ўғлон» мукофоти ғолиблари ва Ёшлар иттифоқи тавсияномасига эга бўлганлар учун бериладиган имтиёзлар умумий квота доирасида ҳисобланади ва улар имтиҳонсиз тўғридан тўғри грантга тавсия этилади.\nЛекин имтиёзларнинг асосий қисми квотадан ташқари ҳисобланади.\n«Апелляция учун ариза берган абитуриентларнинг бор-йўғи 25 фоизи апелляцияда қатнашди»\n– Айни пайтда имтиҳон натижаларидан норози бўлганлар учун апелляция жараёнлари давом этмоқда. Абитуриентлар учун марказда алоҳида хона ажратилган.\nҲозирга қадар 6 мингдан зиёд абитуриентнинг аризалари кўриб чиқилди, уларнинг бор–йўғи 25 фоизи апелляцияда қатнашди (суҳбат 14 октябрь куни ёзиб олинган – З.Ғ.). Аксар абитуриентлар имтиҳонда саволларни таваккал ишлайди ва қизиққонлик билан апелляцияга ариза ёзади, кейинроқ саволларни нотўғри ишлаганини тан олади ва апелляция куни келмайди.\nЯна бир тоифа абитуриентлар эса бу жараённи нотўғри тушунади: улар ариза ёзса, қайта тест ишлашига имкон берилади деб тушунишади. Шунинг учун ҳам ариза ёзганларга қараганда апелляция куни келадиганлар сони анча кам бўлади.\nСертификатлаш тизимига ўтилади\n– Келгуси йиллардан фанларни сертификатлаш тизимига босқичма-босқич ўтилмоқда. Айни пайтда ҳар бир ҳудудда Давлат тест марказининг биносини қуриш чоралари кўрилмоқда. У ерда йил бўйи тестлар ўтказилади, турли фанлардан сертификатлар берилади. Ўша сертификатлар билан абитуриентлар кириш имтиҳонларида қатнашиши мумкин бўлади.\nБундан ташқари, мактаб битируви имтиҳони билан ОТМга кириш имтиҳонини унификация қилиш бўйича қарор лойиҳаси ҳам ишлаб чиқилмоқда. Агар у ҳам амалга ошса, хоҳловчилар йил бўйи сертификат учун имтиҳон топшириб, унга эга бўлиши, битирувчилар эса якуний имтиҳондан керакли натижага эга бўлиб, шу натижа билан кириш имтиҳонларида қатнашишлари мумкин.\nБулар амалга ошиши билан тест жараёнининг бир вақтга тўғри келмаслигига олиб келади. Тест синовларининг узоқ муддат давом этмаслигига ёрдам беради.\n22:41 / 31.10.2020 629


Ортиқ Отажонов ва Каромат Отажоновага таъзия » MUZAFFAR.UZ\nОртиқ Отажонов ва Каромат Отажоновага таъзия\nЎзбекистон ва Туркманистон халқ артисти, халқимиз ардоғидаги санъаткор - Ортиқ Отажоновнинг рафиқаси - Гулсара Отажонованинг вафоти муносабати билан оила аъзолари, хусусан, Ортиқ Отажонов, Каромат Отажонова, Улуғбек Отажоновга, қариндошлари ва дўстларига чуқур таъзия билдирамиз!\nЯқиндагина Ортиқ Отажонов ва Гулсара Отажонова АҚШнинг Нью Йорк штатига келиб, шу ерда яшайдиган қизи Каромат Отажонова билан кўришиб, мухлислари билан дийдорлашиб, "Шарқ овози" радиоси учун Ортиқ акадан интервью олгандик ва яна келишларини интизор бўлиб кутаётгандик.\nҲаёт бешафқат. Куни кеча кўришган инсонингиз бугун йўқ... Тасассуф... Гулсара Отажонованинг руҳлари шод, охиратлари обод, жойлари Жаннатда бўлсин. Барча яқинларига сабр тилаб қоламиз!\n"Шарқ овози" радиоси ходимлари номидан сухандон ва актёр - Жаъфар Мўминов ҳамда Muzaffar.uz сайтининг ижодий жамоаси.\nЧоп этилган: 5-04-2019, 07:42\nКаромат Отажонованинг байрам табриги\nЧоп этилган: 8-03-2019, 06:25\nПўлат Саидқосимовнинг оила аъзоларига таъзия\nЧоп этилган: 19-01-2019, 00:32\nБахтинисо Маҳмудованинг оила аъзоларига таъзия!\nЧоп этилган: 7-01-2019, 01:48\n"Шарқ овози" радиоси студия меҳмони - Сайёра Қозиева\nЧоп этилган: 4-11-2018, 06:05


“ЎЗМИЛЛИЙБАНК”: ИҚТИСОДИЙ ТАРАҚҚИЁТ САРИ ДАДИЛ ҚАДАМЛАР\nЎзбекистон Республикаси Ташқи иқтисодий фаолият миллий банки фаолиятини бошлаганига жорий йил 7 сентябрь куни 25 йил бўлди.\nМамлакатимизнинг Биринчи Президенти Ислом Каримовнинг 1991 йил 7 сентябрдаги фармонига асосан ташкил этилган мазкур молия муассасаси ўтган давр мобайнида халқаро иқтисодий муносабатлар соҳасида мустақил сиёсатни рўёбга чиқариш, ташқи иқтисодий фаолиятга хизмат кўрсатишни таъминлаш ва самарадорлигини ошириш, республиканинг валюта маблағларини жамлаш, улардан мақсадли фойдаланиш каби қатор вазифаларни муваффақиятли бажариб келмоқда.\nТаъкидлаш жоизки, Ташқи иқтисодий фаолият миллий банки фаолиятининг дастлабки йилларида дунёнинг 80 дан зиёд нуфузли молия муассасалари билан манфаатли ҳамкорлик алоқаларини ўрнатган бўлса, бугун уларнинг сони қарийб 700 га яқинлашган.\nОсиё тараққиёт банки, Халқаро молия корпорацияси, Япопия халқаро ҳамкорлик банки, Германиянинг KfW банки, Ислом тараққиёт банки, ОПЕК фонди, Кореянинг Эксимбанки, Хитой давлат тараққиёт банки ва Эскимбанки каби бир қатор нуфузли хорижий молия ташкилотлари шулар сирасига киради.\nШу тариқа фаолият географиясини МДҲ, Ғарбий ва Шарқий Европа, Австралия, Америка, Осиё, Яқин Шарқ, Африка мамлакатларига қадар кенгайтирган Ташқи иқтисодий фаолият миллий банки хорижлик инвесторларни мамлакатимиз инвестиция бозорига жалб қилишда етакчилик қилиб келади. Банк томонидан йўлга қўйилган халқаро ҳамкорлик доирасида 1991-2016 йилларда қарийб 7 миллиард АҚШ долларидан ортиқ инвестициялар ва кредит линиялари жалб қилингани ҳам фикримиз тасдиғидир. Бунда, албатта, мамлакатимиз банк тизими ислоҳотлари муҳим омил бўлмоқда.\nБугунги кунда Ташқи иқтисодий фаолият миллий банкининг 100 га яқин бўлим ҳамда филиаллари, 35 та минибанклари республикамиз аҳолисига, тадбиркорлар ва ишбилармонларга тезкор, сифатли, қулай, энг муҳими ишончли хизмат кўрсатиб келади.\nТараққиёт янги ютуқлар гаровидир. Шу маънода айтиш жоизки, тизимга замонавий ахборот технологияларининг кенг жалб этилиши, улардан яхши хабардор мутахассисларнинг хизмат кўрсатиши мижозларга янада кўпроқ қулайлик ва имкониятлар яратмоқда.\nБу жиҳатлар банк-молия ҳисоботларининг, турли банк операцияларининг масофавий амалга оширилиши, электрон имзо ҳамда мижозларнинг электрон мурожаатлари йўлга қўйилгани, он-лайн тизимда ишлайдиган банк пластик карточкаларининг муомалага чиқарилгани каби замонавий ва халқаро стандартлар асосида хизмат кўрсатиш тизимида ҳам кўзга ташланади.\nТашқи иқтисодий фаолият миллий банки фаолиятининг стратегик йўналишлари иқтисодиётнинг юксак технологияларга асосланган тармоқларини қўллаб-қувватлаш, ишлаб турган корхоналарни модернизация қилиш, техник ва технологик янгилаш, юқори самарали янги ишлаб чиқариш қувватларини жорий этиш чора-тадбирларини молиялаштириш, кичик бизнесни қўллаб-қувватлаш, маҳаллий хомашё ресурсларидан фойдаланиш, уларни қайта ишлашга асосланган, импорт қилинаётган истеъмол моллари ўрнини босувчи ишлаб чиқаришларни барпо этиш ҳамда ривожлантиришдан иборат.\nБулардан биргина кичик бизнес ва тадбиркорлик фаолиятини қўллаб-қувватлаш йўналишига тўхталадиган бўлсак, салмоқли натижаларга гувоҳ бўламиз.\nШу ўринда алоҳида эътироф этиш жоизки, мустақиллик йилларида мамлакатимизда кичик бизнес ва хусусий тадбиркорлик субъектларининг фаолиятини янада кенгайтириш ҳамда ишлаб чиқаришни самарали ташкил этиш мақсадида изчил ислоҳотлар амалга оширилиб келинади. Бунда соҳага доир қабул қилинган фармон ва қарорлар муҳим дастуриламал бўлмоқда. Пировардида, мамлакатимизнинг экспорт салоҳияти изчил юксалиб, тараққий этиб бораяпти.\nТашқи иқтисодий фаолият миллий банки ҳузурида ташкил этилган Кичик бизнес ва хусусий тадбиркорлик субъектларининг экспортини қўллаб-қувватлаш жамғармасининг фаолияти ҳам бу каби ислоҳотларни янада ривожлантиришга хизмат қилмоқда.\nЖорий йилнинг биринчи ярмида мазкур Жамғарма томонидан маҳсулот ва хизматларни экспорт қилиш мақсадида 1 минг 600 дан ортиқ тадбиркорлик субъектига ташкилий, ҳуқуқий ва молиявий хизматлар кўрсатилган. Натижада умумий қиймати 1 миллиард 320 миллион АҚШ долларига тенг экспорт шартномалари имзоланиб, улар доирасида 379 тадбиркор 643 миллион АҚШ долларилик экспортни амалга оширган.\nТашқи иқтисодий фаолият миллий банкининг кичик бизнесни ривожлантириш дастури доирасида хорижий банклар ва молия муассасаларининг ҳамда ўз маблағларини ўзлаштириш ҳисобига лойиҳаларни кўриб чиқиш, уларни молиялаштиришга доир фаолияти ҳам эътиборга молик.\nЖумладан, кичик бизнес субъектларини қўллаб-қувватлаш учун банк томонидан 2015 йилда 1,8 тириллион сўм миқдорида кредитлар ажратилган бўлса, жорий йилнинг I ярим йиллигида 1,3 тириллион сўмдан ортиқ кредитлар йўналтирилди. Бунинг натижасида 5 мингдан ортиқ янги иш ўринлари ташкил этилди.\nКичик бизнес субъектларини қўллаб-қувватлашда халқаро молиявий ташкилотларининг маблағларини жалб этиш ҳам синалган усулдир. Шу боис, Ташқи иқтисодий фаолият миллий банки томонидан 2016 йил 29 июнда Халқаро тикланиш ва тараққиёт банки билан мева-сабзавотчилик секторини ривожлантириш лойиҳаси доирасида 50 миллион АҚШ доллари миқдоридаги маблағларни жалб этиш бўйича бош келишув имзоланди. Бу маблағлар мева-сабзавотчилик секторини ривожлантириш мақсадида Қорақалпоғистон Республикаси, Андижон, Жиззах, Қашқадарё, Наманган, Самарқанд, Тошкент, Фарғона ва Хоразм вилоятларида жойлашган лойиҳаларни молиялаштириш учун йўналтирилиши кўзда тутилган.\nБанк томонидан қишлоқ ва сув хўжалигида ирригация тизимларини модернизация қилиш борасида ҳам бир қатор ишлар амалга оширилмоқда.\nЖумладан, қайта молиялаштирилган Хитой Эксимбанкининг 34,5 миллион АҚШ долларилик кредит маблағлари ҳисобидан Андижон, Навоий ва Наманган вилоятларидаги 8 та йирик насос станцияларида қайта таъмирлаш ишлари бажарилди. Ушбу насос станцияларни замонавий электр тежовчи насос агрегатлар билан таъмирлаш ҳисобига 50 минг гектар ер майдонига сув етказиш режалаштирилган. Ҳозирда бу каби яна бир нечта янги лойиҳаларни амалга ошириш устида ишлар бошлаб юборилган.\nТашқи иқтисодий фаолият миллий банки мамлакатимиздаги энг йирик инвестиция банки ҳисобланади. Шу боис, молия муассасасининг инвестиция ва кредитлаш фаолияти асосан энергетика, нефть-газ, машинасозлик, рангли ва қора металлургия, кимё, озиқ-овқат, тўқимачилик саноатлари, алоқа, транспорт, туризм инфраструктураси, қишлоқ хўжалиги каби соҳаларни ривожлантиришга қаратилган.\nБугунги кунда банкнинг ўз маблағлари ҳамда бир қатор хорижий банкларнинг кредитлари ҳисобидан мамлакатимиздаги кўплаб стратегик муҳим объектлар қурилиши ва янгиланиши бўйича йирик инвестиция лойиҳалари амалга оширилмоқда.\nШу ўринда инновация ва иқтисодиётнинг стратегик муҳим инвестиция лойиҳаларини молиялаштириш борасида банк томонидан амалга оширилаётган ишларга тўхталиш жоиз. Бунда фахр қилса арзигулик натижаларга эришилган.\nҚайд этиш жоизки, нафақат мамлакатимиз, балки дунё миқёсида эътироф этилган йирик лойиҳаларда Ташқи иқтисодий фаолият миллий банки ўз кредит маблағлари билан фаол ҳисса қўшди.\nБулар Сурғил кони негизида Устюрт газ-кимё мажмуасини ишга тушириш, Муборак газни қайта ишлаш заводида сиқилган газ ишлаб чиқаришни кенгайтиш учун пропан-бутан ускунасини қуриш, “Ўзбекнефтьгаз” миллий холдинг компанияси корхоналарини бурғулаш ускуналари билан таъминлаш ва яна бир жуда йирик лойиҳа “Ангрен-Поп” йўналиши бўйича электрлашган темир йўл линиясининг ишга туширилишида Ташқи иқтисодий фаолият Миллий банки ва унинг хорижий ҳамкорлари ўз кредит маблағлари билан иштирок этди. Бундай самарали фаолият изчил давом эттирилмоқда.\nАлбатта, Ташқи иқтисодий фаолият Миллий банки тизимида қўлга киритилаётган бу каби юксак натижалар халқаро миқёсда ҳам муносиб эътироф этилмоқда. Жумладан, “Moody’s Investors Service” ҳамда “Standard&Poor’s” нуфузли халқаро молия институтлари мазкур банк фаолиятини юқори баҳолайди. Мамлакатимиз мустақиллигининг 25 йиллиги арафасида “Moody’s Investors Service” халқаро рейтинг агентлиги томонидан банкка “барқарор” рейтинг прогнози берилди.\nБир сўз билан айтганда, Ўзбекистон Республикаси Ташқи иқтисодий фаолият Миллий банки фаолияти бугунги ислоҳотларимиз, халқимиз турмуши фаровонлиги, иқтисодиётимиз юксалиши йўлидаги кенг кўламли саъй-ҳаракатларимизга ҳамоҳанг тараққий топмоқда.


Қозоғистонда ғолиб қори автомобил билан тақдирланади - Hidoyat.uz\nАсосий саҳифа Янгиликлар Дунё янгиликлари Қозоғистонда ғолиб қори автомобил билан тақдирланади\nЧоп этилди Fevral 23, 2019 Қозоғистонда ғолиб қори автомобил билан тақдирланадиda fikr bildirishni o'chirish\nАлматида 6-28 апрель кунлари Республика қорилар мусобақасининг 8-тури ўтказилади. Тадбир ташкилотчиси Қозоғистон мусулмонлари идораси. Танлов иштирокчилари тўртта номинация бўйича беллашадилар: Қуръони каримни тўлиқ ёддан ўқиш, Қуръоннинг учдан икки қисмини ёддан ўқиш, Қуръоннинг учдан бир қисмини ёддан ўқиш ҳамда Қуръонни тажвид қоидаларига риоя қилиб ўқиш.\nТанловда фақат ўттиз ёшдан ошмаганлар иштирок этади. Шунингдек, улар Қуръон мусобақаси бўйича республика ва халқаро танловлар совриндори бўлмаслиги керак. Танлов ғолиби автомобиль билан, иккинчи ва учинчи ўрин соҳиблари эса пул мукофоти билан тақдирланади.


Ҳалол касб - Mehrob.uz\nБиласизми access_time11-май 2017, 20:24\nБароат кечаси Шаъбон ойининг ўн бешинчи яъни 2017 йилнинг 11 майдан 12 майга…\nМақолалар access_time5-феврал 2018, 18:34\nШайхул ислом, Муфтий Муҳаммад Тақий Усмоний ҳафизаҳуллоҳ айтадилар: Ҳакимул…\naccess_time20-сентябр 2017, 13:59 visibility1326\nИслом ақийдасига кўра ризқ ҳалол ва ҳаромга бўлинади, биродарлар. Инсон ҳаром ризқ учун гуноҳкор бўлади, дунёда ҳам, қиёматда ҳам бунинг учун жавоб беради. Ҳалол ризқдан эса баҳраманд бўлиш билан бирга савобга ҳам қолади. Ризқ ҳалол бўлиши учун унинг ўзи ҳам, уни топиш йўли ҳам ҳалол бўлиши шарт қилинган. Шунинг учун бутун инсониятга йўлбошчи бўлиб юборилган барча пайғамбарлар касб-ҳунар қилганлар. Ҳазрати Одам алайҳиссаломдан тортиб, Муҳаммад соллаллоҳу алайҳи васалламгача ўтган барча пайғамбарларнинг ҳалол касблари бўлган. Бу ҳақда ҳаммамиз ўқиганмиз.\nМасалан, Иброҳим алайҳиссалом газмол сотганлар, Нуҳ алайҳиссалом дурадгор бўлганлар, Идрис алайҳиссалом хаттот бўлганлар, Довуд алайҳиссалом эса темирчи бўлганлар. У зот темирга ишлов беришни йўлга қўйганлар. Муҳаммад соллаллоҳу алайҳи васаллам ёшликларида чўпонлик қилганлар, кейин савдогар бўлганлар. Кўриниб турибдики, инсонларни тўғри йўлга чорлаган зотлар, инсониятнинг энг афзали бўлган зотлар ҳам ҳалол меҳнат, ҳалол касб эвазига ҳаёт кечирганлар.\nЭнг севиб истеъмол қилинадиган таом, энг ширин нон – бу инсоннинг ўз пешона тери билан топган нонидир, дунёда ундан-да ширин, ундан-да лаззатли нон бўлмаса керак!\nИмом Муслимдан ривоят қилинади:\nНабий соллаллоҳу алайҳи васаллам: «Аллоҳнинг Ўзи покдир ва покнигина қабул қиладир», деганлар.\nАллоҳ таоло Ўзининг пайғамбарларига буюрган нарсасини барча мўминларга ҳам буюрди.\nАллоҳ таоло пайғамбарларга шундай хитоб қилади:\n«Эй пайғамбарлар! Пок нарсалардан енглар ва солиҳ амаллар қилинглар» (Мўминун сураси, 51-оят).\n«Эй иймон келтирганлар! Сизларга ризқ қилиб берган пок нарсаларимиздан енглар ва Аллоҳга шукр қилинглар» (Бақара сураси, 172-оят).\nПайғамбаримиз алайҳиссалом бир кишининг мисолини келтириб айтдилар: «Узоқ ҳаж сафарига чиқиб, соч-соқоли тўзиб, чангга ботган ҳолда икки қўлини осмонга кўтариб, «Эй Роббим, эй Роббим», дейди, дуо қилади, ваҳоланки егани ҳам ҳаром, ичгани ҳам ҳаром, кийгани ҳам ҳаром, ҳаромдан озиқланган… Қаердан ҳам дуоси ижобат бўлсин?!».\nПайғамбар алайҳиссаломнинг бу борада Саъд ибн Абу Ваққос розияллоҳу анҳуга айтган насиҳатлари бор: «Эй Саъд, таоминг ҳалол бўлишига эътибор бергин, дуоси қабул бўладиганлардан бўласан».\nИмом Табароний бошқа бир ҳадисни ривоят қиладилар:\nПайғамбар алайҳиссалом айтдилар: «Муҳаммаднинг жони қўлида бўлган Зотга қасамки, банда қорнига битта ҳаром луқма ташласа, унинг қирқ кунлик амали қабул бўлмайди. Қайси бир банданинг жисми ҳаром ва рибо орқасидан ўсган бўлса, у дўзахга лойиқдир».\nДемак, ҳаромдан ўсган жасад дўзахга ўтин бўлишдан бошқа нарсага ярамайди. Аллоҳ асрасин!\nРасулуллоҳ соллаллоҳу алайҳи васаллам: «Ҳалол касб қилиш фарздан кейинги фарздир», дедилар.\nИмом Байҳақий бу ҳадисни «Шаъбул-иймон» китобида келтирганлар.\nИмом Муҳаммад илм талаб қилиш қандай фарз бўлса, ҳалол касб талаб қилиш ҳам худди шундай фарздир, деганлар.\nҲаром касб қилган одам шу ишни қилганига ҳам жавоб беради, ўша ҳаромдан ўзи еганига ҳам, бошқаларнинг ейишига сабаб бўлганига ҳам, бунинг оқибатида амаллари қабул бўлмай қолганига ҳам, шу аҳволга ўз ихтиёри билан тушганига ҳам жавоб беради. Шунинг учун кимки ҳалол касб қилса, каттами, кичикми, оддийми, мураккабми ҳалол йўл билан ризқ топса, шиори ҳалоллик бўлса, олий саодатга эришибди. Зеро, инсон айнан мана шу нарсага буюрилган.\nБИЛАСИЗМИ: ЗАКОТ ОЛИШИ МУМКИН БЎЛМАГАН КИШИЛАР?


Қинғир ишнинг қийиғи: Норбоева Олмазорда мажбурий меҳнат содир этилганини тасдиқлади | Qalampir.uz\nҚинғир ишнинг қийиғи: Норбоева Олмазорда мажбурий меҳнат содир этилганини тасдиқлади\nЖамият\t07 Май 10:50 9548\nЎзбекистон Республикаси Олий Мажлиси Сенати раиси – Одам савдосига ва мажбурий меҳнатга қарши курашиш миллий комиссияси раиси Танзила Норбоева QALAMPIR.UZ’нинг Тошкент шаҳар Олмазор туманида Жамоат хавфсизлиги университети талабалари мажбурий меҳнатга жалб этилгани ҳақидаги хабарини тасдиқлади. Сенат раисига кўра, университет мутасаддиларига нисбатан чора кўрилган. Бу ҳақда Норбоева кеча, 6 май куни Сенатда бўлиб ўтган Одам савдосига ва мажбурий меҳнатга қарши курашиш миллий комиссиясининг навбатдаги йиғилишида сўз очган.\nҚайд этилишича, Ўзбекистонда 2021 йил давомида давлат меҳнат инспекцияси томонидан ўтказилган ўрганишлар натижасида 75 та мажбурий меҳнатга йўл қўйиш ҳолати аниқланган.\nЖумладан, халқ таълими тизимида 34, соғлиқни сақлаш тармоғида 9, транспорт соҳасида 5, ободонлаштириш корхоналари тизимида 6, тадбиркорлик ва қурилиш соҳасида 5, банк ва молия соҳасида 4 ҳолат қайд этилган. 5 ҳолатда туман, шаҳар ҳокимликлари мутахассислари аралашуви билан мажбурий меҳнатга йўл қўйилган.\nЙиғилишда QALAMPIR.UZ’да эълон қилинган “Костюм-шим кийган ободонлаштириш ходимлари ёхуд Олмазорда мажбурий меҳнат анъанага айландими? Норбоева қаердасиз?” номли журналистик суриштирув ижтимоий тармоқлар орқали кенг муҳокамага сабаб бўлгани қайд этилган. Бу ҳақида фикр билдираркан, Норбоева шундай дейди:\n“Журналист ва блогерларга муаммоларни аниқлаш ва ҳал этишда, жамоатчилик назоратини олиб боришда кўрсатаётган ёрдами учун миннатдорлик билдирмоқчиман. Бошқа томондан, айрим мутасадди раҳбарлар ҳали ҳам эскича фикр, эскича қарашлар билан юрганлиги ачинарли, албатта”.\nСенат раиси мажбурий меҳнатга қарши Президент раҳбарлигида олиб борилаётган ислоҳотларда жойлардаги мутасаддилар, ҳокимлар доғ тушираётганини урғулаган.\n“Қачонгача тушунтириш ишларини олиб бориш керак? Президентимиз томонидан олиб борилаётган сиёсатга мутлақо зид ҳолат бу. Ушбу ҳолат (таҳр. – Олмазор туманида Жамоат хавфсизлиги университети талабалари мажбурий меҳнатга жалб этилгани) жойига чиқиб ўрганилди ва университетнинг мутасадди ходимларига нисбатан интизомий чоралар ҳам кўрилди. Аммо бир нарсани яхши англаб олишимиз керак, биз бундай ҳолатларни қоралаймиз, битта ҳолат бўлса ҳам – бу жиноят. Шунинг учун бу каби ҳолатларга тўлиқ барҳам бериш, мутасадди раҳбарлар масъулиятини янада ошириши керак”.\nЙииғилишда давлат меҳнат инспекторлари сонининг халқаро талабларга жавоб бермаслиги, уларнинг режалаштирилмаган текширувларни ўтказиш ҳуқуқига эга эмаслиги барча тармоқларда ҳам меҳнат қонунчилиги талабларига тўлиқ риоя этилишини тезкор ўрганиш имкониятини бермаётгани қайд этилди.\nУшбу муаммони бартараф этиш ҳамда соҳани такомиллаштириш юзасидан Президент Фармони лойиҳаси ишлаб чиқилган эди. Ҳозир Фармон лойиҳасини бугунги кун талабидан келиб чиққан қайта такомиллаштириш ҳамда белгиланган тартибда Ҳукуматга киритиш лозимлиги айтилди.\nЭслатиб ўтамиз, жорий йилнинг 21 апрель куни QALAMPIR.UZ’да “Костюм-шим кийган ободонлаштириш ходимлари ёхуд Олмазорда мажбурий меҳнат анъанага айландими? Норбоева қаердасиз?” номли журналистик суриштирув эълон қилинган эди. Унда 20 апрель куни Олмазор тумани, Қора-қамиш 2/4 даҳасида оқ кўйлак, қора шим (форма) кийган бир гуруҳ йигитлар қўлларида челак, “лопатка” кўтариб ҳудудни тозалаётгани, мажбурий меҳнатга жалб қилингани ҳақида сўз борганди.\nБандлик ва меҳнат муносабатлари вазирлиги ушбу мақола ортидан Одам савдосига ва мажбурий меҳнатга қарши курашиш Миллий комиссиясининг топшириғига асосан, Давлат меҳнат инспекцияси ҳамда Миллий гвардия масъул ходимлари иштирокида ўтказилган 8 кунлик текширув якунларини эълон қилди. Ачинарли ва кулгули тарафи шундаки, инспекция текшируви натижаларида мажбурий меҳнат содир бўлмагани, бу ҳақда талабалар шикоят қилмагани айтилган. Агар текширувда мажбурий меҳнат аниқланмаган бўлса, Сенатдаги йиғилишда Норбоева нега мажбурий меҳнат содир бўлганини тасдиқлаяпти?\nШу ўринда мажбурий меҳнат содир бўлганини рад этишга уринган Олмазор тумани ҳокимли, Жамоат хавфсизлиги университети, Миллий гвардия расмийларига савол билан юзланмоқчимиз: ойни этак билан ёпишга уриниб, шармандали баёнотлар бериш орқали кимни алдаяпсиз? ОАВними, ўзингизними ё Норбоевани? Қинғир ишнинг қийиғи қирқ йилда ҳам чиқишини унутган кўринасиз.\n19 Май 11:12 70882\n19 Май 16:20 30366\n19 Май 08:47 26447\n20 Май 16:22 25282


Андрей Шипилов: “Мавсумнинг охирги қисми даҳшатли бўлишини кутяпман” / CHAMPIONAT.asia\n01:02ЕЛ. МЮда дуранг, "Аякс"да мағлубият, "Интер" эса... 1 00:29ПСЖ президенти Швейцария прокуратурасига жавоб қайтарди 1 00:19ЕЛ. "Рома", "Порту", "Байер" ва бошқа жамоаларнинг бошланғич тариблари билан танишинг 0 00:01ЕЛ. "Вулверхэмптон" ва "Арсенал"нинг асосий таркиби маълум 2 23:44"Қизилқум" африкалик футболчи билан шартнома имзолади 18 23:37Роналду собиқ жамоадошини Туринга чорламоқда 9 23:19"Навбаҳор" Туркиядаги йиғинни дуранг билан якунлади 5 23:00"Реал" Бенземага янги шартнома таклиф қилди 4 22:45"Спартак" билан баҳсни "Пахтакор"нинг 5 футболчиси ўтказиб юборади ва "шерлар" эртага Москвага учади 13 22:35Европа Лигаси. Ўзил бугунги баҳсни оилавий сабаб туфайли ўтказиб юбориши маълум бўлди 3 22:14ЕЛ. "Аякс", "Севилья" ва бошқа жамоаларнинг асосий таркиблари маълум 1 22:06ЕЛ. МЮ ва "Интер"нинг бошланғич таркиби билан танишинг 8 21:55Каземиро: “Вальверде ҳақидаги фикрим нотўғри бўлган экан” 15 21:46Уммон чемпионатида 3та ўйинда 3та гол урган ўзбекистонлик ҳужумчи билан суҳбат 9 21:15Бундеслига. 23-тур баҳслари бир дақиқалик сукут билан бошланади 2\nАндрей Шипилов: “Мавсумнинг охирги қисми даҳшатли бўлишини кутяпман”\n30 сен 2019 19:36\nCoca Cola суперлига 21-тур доирасидаги “Қўқон-1912” – “Металлург”учрашувидан кейинги матбуот анжуманининг биринчи қисмида меҳмонлар устози Андрей Шипилов иштирок этди.\nБиринчи бўлимда шогирдларимнинг ҳатти-ҳаракатларини тушуна олмадим. Футболчиларимиз ёмон ўйнашди. Тўғри сафарда учта гол урдик, уч очко олдик , лекин бугунги ўйинимиз мени қониқтирмади. Профессионал футболчилар бундай ўйнамасликлари керак. Биринчи таймда жуда суст ўйнадик. Футболчилар гўёки майдонда ухлашди. Менимча, улар ўйинга бундай муносабатда бўлмасликлари лозим. “Қўқон-1912” жамоаси бугун яхши тўп сурди. Жамоа етакчиларисиз ҳам майдонда ўзини йўқотиб қўймади. Қўқонликлар бугун мухлисларбоп футбол кўрсатишди. Холмуҳаммедов қизил карточка олиб майдонни тарк этгани фойдамизга ишлади.\nШахбоз Эркинов ҳам захирадан майдонга тушиб ўйинни анча кучайтириб юборди.


— Вояга етмаган 3 нафар фарзандим бор, — дейди Учкўприк тумани, “Учкўприк” МФЙда яшовчи Дилором Ўринова. — Турмуш ўртоғим машина таъмирлайдиган уста. Шахсий эҳтиёжларимга ҳадеб пул сўрашга ийманаман. Қанийди мен ҳам ишласам, дея қўшни келинларга ҳавас қилардим. Мени “Аёллар дафтари”га…\nШу кунларда вилоятимизда ғалла ва эртаки экинлар ҳосилидан бўшайдиган ерда такрорий экин экиш ҳисобига ҳар бир оиланинг даромад манбаига эга бўлиши таъминланмоқда. Айни жараёнда вилоят миқёсида 100 минг 208 гектар ерда такрорий экин экиш режалаштирилган бўлиб, натижада 300 минг нафар…\nМЕҲНАТИ АЗИЗ ҚИЛГАНЛАР “Меҳнат қилган – элда азиз”, дейди доно халқимиз. Анашу нақлга суяниб, узоқ йиллик иш фаолияти давомида ҳалол меҳнатни ардоқлаган Офтобхон опа салкам 40 йил таълим-тарбия соҳасида ишлаб, фидойилик кўрсатди. Унинг бу борадаги ибратли ҳаёти кўпчиликка таниш ва…\nЎзбекистон тумани қурилиш материаллари ишлаб чиқаришга ихтисослаштирилади\nПрезидентимиз раислигида 30 апрель куни ҳудудларда маҳаллий саноатни ривожлантириш чора-тадбирлари муҳокамаси бўйича ўтказилган видеоселектор йиғилишида 24 та туманни қурилиш материаллари ишлаб чиқаришга ихтисослаштириш таклифи билдирилди. Бу ҳудудлардаги мавжуд хомашё ва йирик заводлар инфратузилмасидан фойдаланиб, уларга яқин жойда янги корхоналар ташкил…\nАБИТУРИЕНТЛАР УЧУН ЯНА БИР ҚУЛАЙЛИК Ўзбекистон Республикаси Вазирлар Маҳкамасининг 2020 йил 12 октябрдаги 646-сон қарорига мувофиқ, 2020 йил 1 декабрдан бошлаб босқичма-босқич бакалавриат таълим йўналишларига мос фанлар мажмуасидаги она тили ва адабиёт (ўзбек тили ва адабиёти, рус тили ва адабиёти,…\nСАБОҚ… — Салгина сурилинг, бунча бесўнақайсиз? — Қаерга сурилай? Ўзингиз мана бу зилдек тўрвангизни оёғимдан олинг. Дам олиш куни бўлгани учун автобус бозордан қайтаётган одамлар билан тўла. Кўпчилик асабий. “Бесўнақай” йигит ва “тўрвали” аёл тортишиб қолишди. Тиқилинчда кимдир жаврайди, яна…\n“МАКТАБИМГА КИТОБ СОВҒА ҚИЛАМАН” Бугун ёшларни китоб мутолаасига қизиқишларини янада ошириш ва шу орқали маънавий дунёсини бойитиш давлат сиёсати даражасига кўтарилди. Зеро, ёш авлод қалбида она ватанни севиш, юртга садоқат туйғуларини шакллантириш, шунингдек, бунёдкорлик ғояларини юзага чиқаришдек эзгу мақсадлар кўзлангани…\nРеновация қандай кетяпти?\nФарғона кундан-кунга кўркамлашиб бораётганлигига барча шаҳарликлар гувоҳ. Бунга эса, энг аввало, гўзал замонавий биноларни қуриш ва кўкаламзорлаштириш – дарахтзор ва гулзорларни яратиш натижасида эришилмоқда. Амал қила бошлаган Реновация дастурига асосан вилоят марказининг янада ободлашиши кутиляпти. Бу ҳужжат доирасида Фарғонадаги маънан…


Дунёдаги 5та ноёб касб ҳақида эшитганмисиз? » Ўзбекистон янгиликлари – Zamin.uz\nДунёдаги 5та ноёб касб ҳақида эшитганмисиз?\nИш қидираётганлар учун яхши янгилик – прогнозларга кўра, кадрларга бўлган талаб бутун дунё миқёсида йилига 19 фоиз ўсар экан. Чакана савдо, соғлиқни сақлаш, технология каби соҳаларнинг тезкор эволюцияси кўпчилик билмаган янги талабгор касбларни келтириб чиқаради.\n1. Тиббий ускуналарни таъмирловчи уста\nДаволовчи шифокорлар – замонавий технология ёрдамида даволаш жараёнини амалга оширувчи ва бемор билан муомала қилувчи кишилар. Бироқ мураккаб биотиббий ускунани таъмирловчи техникларга бўлган талаб шифокорларга бўлган талабдан анча катта. Шифохонадаги ётоқлар, ғилдиракли электрон креслолар ва мураккаб ташхис қўювчи ускуналар – буларнинг барчасини таъмирловчи уста бўлмаса, улар яроқсиз ҳолга келади.\n2. Радиоактив фармацевтика мутахассиси\nБундай лавозимни фақат радиоактив тиббиёт соҳасида таълим олган малакали шифокорларгина эгаллаши мумкин. Томография, радионуклид фармацевтика, нур билан даволаш ва умуман онкологик касалликларни даволашдаги муҳим соҳаларида бундай маҳорат эгасига талаб катта бўлади.\n3. Таваккални бошқарувчи мутахассис\nЗамонавий жамиятда ахборот хавфсизлиги ҳар қандай компания бюджетида биринчи ўринда туради. Хавфсизлик бўйича мутахассис компаниянинг нозик томонларини ҳимоя қилиш ва муҳим маълумотларни ўғриликдан асраш имконини беради, у таваккал ҳолатларини фаол баҳолайди ва эҳтиёт чораларини амалга оширади. Бундай лавозимда профессионал тайёргарликдан ўтувчи IT-мутахассислар ишлаши мумкин.\n4. Wellness маслаҳатчи\nКоучинг ва шахсий мураббийлик аввалгидек энг талабчан касблар қаторидан жой олган. Яқин йилларда меҳнат бозорида янги касб эгаларини тақозо қилувчи яна бир касб пайдо бўлади. Бу Wellness маслаҳатчилар, яъни шахсий соғлиқни назорат қиладиган ва ҳар бир инсоннинг эҳтиёжидан келиб чиқиб стратегиялар ишлаб чиқадиган кишилар.\n5. Ташкилий руҳшунос\nТашкилий руҳшунослик HR-менежерларнинг вазифасига киради. Ташкилий руҳшунос компанияга иш унумдорлигини, ходимларнинг қониқишини ошириш, шунингдек уларни янги малакаларга ўргатиш учун керак. Бу касб эгаси иш унумдорлигини ошириш, соғлиқни сақлаш ва хавфсизликни таъминлаш соҳаларида бир қатор дастурларнинг бошқарилиши ва уларни ривожлантириш учун масъул бўлади.\nТеглар: Бироқ Шифохонадаги бюджетида эгаси ходимларнинг келади\n11:58 / 16-05-2017\nBritish Airways йўловчилардан паспорт талаб қилишни тўхтатади\n10:54 / 25-03-2017\nМаст ҳолатда беморга тиббий ёрдам кўрсатмаган шифокорлар ишдан бўшатилди\n12:36 / 18-10-2016


Путин Россия бош вазири лавозимини Михаил Мишустинга таклиф этди\nДмитрий Медведев Владимир Путиннинг Федерал кенгашга мурожаатидан сўнг, ҳукумат тўлиқ таркибда истеъфога чиқиши ҳақида баёнот қилди\nТОШКЕНТ, 15 янв — Sputnik. Россия президенти Владимир Путин Федерал солиқ хизмати раҳбари Михаил Мишустин номзодини бош вазир лавозимига таклиф этди, деб хабар қилмоқда РИА Новости Кремль матбуот-хизматига таянган ҳолда.\nРамзан Қодиров Чеченистон раҳбарлигини вақтинча тўхтатди\nПутин Мишустин билан ишчи учрашув ўтказиб, унга ҳукумат раиси лавозимини таклиф этди.\nРозилигини олгач, у Мишустин номзодини бош вазир лавозимига кўриб чиқиши учун Давлат думасига киритди.\nДмитрий Медведев Ҳукумат истеъфоси ҳақида Путиннинг Федерал кенгашга мурожаатидан сўнг эълон қилди.\nВладимир Путин Федерал солиқ хизмати раҳбари Михаил Мишустинга ҳукумат раҳбарлигини таклиф этди.\nДмитрий Медведев 15 январь куни ўз жамоаси билан истеъфога чиқди.


Coca-Cola Uzbekistan’даги давлат улушини сотишнинг учинчи босқичи якунланди\n08:11 / 07.06.2021\nДавлат активларини бошқариш агентлиги томонидан 2020 йил 16 декабрдаги “Coca-cola Ichimligi Uzbekiston, Ltd” МЧЖ устав капиталидаги давлат улушини сотиш тўғрисидаги эълонга мувофиқ, сотиш жараёнининг учинчи босқичи якунланди.\nАгентлик хабарига кўра, жорий йил 12 апрелдан 24 майгача бўлган муддатда талабгорларга компанияга ташриф буюриш, жойига чиққан ҳолда ўрганишлар ўтказиш, компания раҳбариятига қўшимча саволлар бериш ва улар билан суҳбат ўтказиш имконияти берилди.\nШунингдек, талабгорлардан (ва уларнинг ваколатли маслаҳатчиларидан) келиб тушган тушган саволларга жавоблар берилиб, менежмент тақдимоти сессиялари ва онлайн мулоқотлар ўтказилди ҳамда талабгорларга давлат улушини олди-сотди шартномаси лойиҳаси тақдим этилди.\n“Бугунги кунда талабгорлардан компанияни сотиб олиш бўйича қатъий нарх таклифлари ва олди-сотди шартномаси лойиҳасига қўшимча таклиф ҳамда изоҳлари олинди.\nМазкур таклифлар “Rothschild & Cie” инвестиция банки ва “Dentons” юридик фирмаси билан биргаликда ўрганиб чиқилиб, Давлат тендер комиссияси томонидан сотиш жараёнининг якуний босқичини ташкил этиш бўйича қарор қабул қилинди.\nМазкур босқичда давлат улушини сотиш нархини аниқлаштириш ва олди-сотди шартларини яхшилаш мақсадида талабгорлар билан қўшимча музокаралар ўтказилади. Натижаси бўйича савдо ғолиби компания иккинчи мулкдори билан келишилган ҳолда Давлат тендер комиссияси қарорига мувофиқ эълон қилинади”, дейилади “Давактив” хабарида.\nАввалроқ, агентлик раҳбари Акмалхон Ортиқов Давлат активларини бошқариш агентлиги Coca-Cola Ichimligi Uzbekistan'да давлат улушини амалга оширишнинг якуний босқичига яқинлашаётгани ҳақида айтиб ўтганди.


Берлинда қўлга олинган шахс теракт ижрочиси эмаслигини маълум бўлди\n18:55 / 20.12.2016\nБерлиндаги терактдан сўнг қўлга олинган покистонлик ҳужум ижрочиси эмас, ҳақиқий жиноятчи ҳали-ҳамон эркинликда юрибди, деб хабар берди Welt шаҳар полициясига таяниб.\n"Биз бошқа эркакни қўлга олдик, шу сабабдан вазият ўзгармайди. Ҳақиқий жиноятчи қуролланган ва эркинликда, у жиддий хавф туғдириши мумкин", - дея маълум қилган манба.\nПолиция ва махсус хизматлар бундан хабардор, деб хабар беради газета.\nЭслатиб ўтамиз, душанба куни кечқурун Берлин марказидаги рождество ярмаркасига йиғилган кишилар устига юк машинаси атайин ҳайдалган. Бунинг оқибатида 12 киши ҳалок бўлди, яна 48 нафар инсон касалхонага етказилди. Германия ҳукумати фожиани теракт деб тан олган.\nМахсус хизматлар эса юк машинаси ҳайдовчисини қўлга олишди. Welt газетасининг таъкидлашича, қўлга олинган шахс 1993 йилнинг 1 январь куни туғилган покистонлик Навод Б. бўлиб чиқди. DPA агентлигининг хабарига кўра, у Германияга февраль ойида болқон йўналиши бўйлаб кириб келган. ОАВ маълумотларига кўра эса гумондор аввалроқ майда қоидабузарликлар туфайли полиция эътиборига тушган.\nтеракт Берлин покистонлик


Пиоли: «Милан» турнирдан чиқиб кетишга лойиқ эмасди. «МЮ»нинг голлари хатоларимиз натижасидир»\n«Милан» бош мураббийи Стефано Пиоли Европа Лигаси 1/8 финалидан ўрин олган «МЮ»га (0:1, биринчи ўйин – 1:1) қарши баҳсдан сўнг ўз фикрларини билдириб ўтди.\n«Турнирдан чиқиб кетганимиздан хафамиз, чунки иккала ўйинда ҳам жамоа ажойиб ҳаракат қилди.\nБиринчи бўлимда гол уришимиз керак эди. Ушбу босқичга етиб келиш учун кўп ҳаракат қилдик ва жамоа чоракфиналга чиқишга лойиқ эди. Бироз кўпроқ ҳаракат қилишимиз керак эди.\nЎтган мавсумда яримфиналгача борган, Чемпионлар Лигаси гуруҳ босқичида қатнашган ва атиги 2 ҳафта олдин «Манчестер Сити» устидан ғалаба қозонган «Юнайтед»га қарши ҳар икки ўйинда жуда кўп иш қилдик. «МЮ» тўпга кўпроқ эгалик қилди, аммо дарвозамизга таҳдид сола олмади.\nЎтказиб юборилган голлар рақибнинг ҳаракатидан кўра хатоларимиз натижасидир. Погбанинг голигача хато қилдик. Уни дарвозабон қаршисида бундай эркин қолдириб бўлмасди.\nАгар бугун захира ўриндиғида Манжукич, Ребич ва Леау бўлганида, ҳаммаси бошқача ривожланиши мумкин эди. Кейинги босқичга чиқишга жуда яқин эдик.\nАгар биринчи ўйиндаги Кессиэнинг бекор қилинган голини эсласак, бу баҳонага ўхшайди», — дея Пиолининг сўзларини келтиради Football Italia.


Ҳавонамлагич қандай техника? - Terabayt.Uz\nҲавонамлагич қандай техника?\nҚуруқ ҳаво саломатликка зиён етказишини айримлар билавермайди. Маиший техника дўконларини кезиб ҳавонамлагич номли қурилмага кўзингиз тушгандир. Улар фақатгина нархи ва кўриниши билангина эмас, намлатиш технологияси билан ҳам бир-биридан фарқ қилишидан хабардормисиз?\nКелинг, ҳавонамлагич (рус. увлажнитель воздуха, инг. Humidifier) қандай ишлаши, унинг турлари, афзаллик ва камчиликлари тўғрисида ҳикоя қиламиз.\nОдатда, корпуси пластикдан ишланади. Буғлантирувчи фильтр ва мотор помпа билан вентиляторни ҳаракатга келтиради. Помпа сувни фильтрнинг маҳкамлагич рамкасигача кўтаради, унинг бор бўйича тешиклар очилган тарновчаси бор. Сув ундан фильтр бўйлаб пастга оқади ва доимо намлаб туради. Ортиқча сув яна резервуарга тушади. Вентилятор намланган фильтр орқали ҳавони хонага ҳайдайди.\nПомпасиз анъанавий ҳавонамлагичлар ҳам учрайди. Унинг фильтри пастдаги резервуар сувидан намланиб туради. Резервуар олиб-қўйиладиган ёки корпуснинг бир қисмида жойлашган бўлиши мумкин. Маиший ҳавонамлагичларнинг сув сарфи кўпи билан соатига 900 мл.\nТабиий равишда намлантиради. Нарсаларга оқ караш (водопровод сувидаги калций ва магний тузлари) қатлами ўтириб қолмайди\nЮқори даражада сифатли намлантиради\nЭнергия истеъмоли кам\nНамлаш даражаси 60 фоизга яқин (муайян ҳароратда ҳавонинг намликка таъсирчанлигига боғлиқ)\nФильтрини алмаштириш қўшимча харажат талаб қилади\nХарид қилаётганингизда иш унумдорлигига, намлантириш майдони ҳажми ва сув резервуари сиғимига, алмаштириладиган фильтрларининг баҳосига, осон йиғилишига (разборка-сборка) эътибор беринг.\nАсосан, BRUNE, Stadler Form, Boneco, Element, Philips фирмалари ишлаб чиқаради.\nМазкур қурилмада сув резервуардан мембранага кўтарилади ва юқори частотали (ультратовушли) тебранишлар уни заррага айлантиради. Кичик вентилятор ҳавони ҳайдаши натижасида сув зарралари тумани ҳавога пуркалади. Бакка сув соладиган махсус картриж ўрнатилган, у атрофдаги нарса-буюмларда оқ караш қатлам ўрнашиб қолмаслиги учун сувни ҳар хил тузлардан тозалайди. Агар сув жуда қаттиқ бўлса, тўғри келмайди, шунинг учун аввалдан юмшатилган сув қуйган маъқул. Сув сарфи кўпи билан соатига 600-700 мл.\nЗамонавий ультратовушли ҳавонамлагичларнинг аксарияти электрон усулда бошқарилади: бир неча режимда ишлайди, белгиланган намликни ҳосил қила олади (гигростати бор), ҳавони ионлаштиради, буғнинг ҳароратини ошириш учун сувни қизитади. Ҳавони намлатиш даражаси чегараланмаган, керагича намлатсангиз бўлади (масалан, оранжерея учун).\nНамлантириш даражасини танлаш мумкин\nКерагича намлантириш мумкин\nИш режими ҳар хил\nЮмшатувчи арзон картриж ишлатилади\nЭнергияни кам истеъмол қилади (сувни иситишни ҳисобга олмаганда)\nҲамёнбоп нархда турли русумлари бор\nҚаттиқ сув қуйилганда мебелда караш қатлам юзага келади\nҲавони секин намлантиради\nҚурилманинг ёнидаги ҳаво яхшироқ намланади\nҲавонамлагичнинг ёнида ҳалқобча юзага келиши мумкин\nХарид қилаётганда иш унумдорлиги, намлантириш майдони ҳажми, сув резервуари сиғими, тегишли даражада намлантириш функцияси, “иссиқ буғ” режими ва осон йиғилишига эътибор беринг.\nАсосан, Ballu, Electrolux, Boneco, Timberk, Polaris, NeoClima фирмалари ишлаб чиқаради.\nБуғли қурилмада сув резервуардан иситкич-тагликка ўтади (замонавий чойнакка ўхшаш) ва буғга айланиб бир оз совийди ҳамда алоҳида канал орқали хонага тарқалади. Қайнатилгани сабаб микроб ва бактериядан холи соф буғ чиқади. Агар ҳавонамлагич электрон ва гигроскоп ўрнатилган бўлса, белгиланган намликни сақлай олади.\nБуғли ҳавонамлагичларнинг намлантириш интенсивлиги турлича, ҳавони хушбўйлаштирувчи ва ионлаштирувчи турлари ҳам бор. Намлаштириш даражасининг чегараси йўқ, 90 фоизгача етказиш мумкин. Аммо ҳаво намлигини бу қадар ошириш тавсия этилмайди, чунки саломатлик учун хавфлидир. Буғли ҳавонамлагичларнинг камчилиги энергияни кўп истеъмол қилишидир. Сув сарфи соатига 180-500 мл.\nНамлаштириш даражаси чегара билмайди\nБелгиланган даражада ҳаво намлигини сақлайди (электрон бошқарувли бўлса)\nИш режимлари турлича\nНарса-буюмларда оқ караш қолдирмайди\nСарфлайдиган материали йўқ\nСув қайнатиши туфайли эҳтиёткорлик талаб этилади\nИлиқ буғ ҳаво ҳароратини ошириб юборади\nБошқа турдаги ҳавонамлагичларга қараганда электрни кўп истеъмол қилади\nКўпик қолдиғидан тозалаб туриш лозим\nХарид пайтида иш унумдорлиги, намлантирадиган майдони ҳажми, сув резервуари сиғими, иш режимлари, осон йиғилишига эътибор беринг.\nАсосан, Boneco, Breurer, Stadler Form, DeLonghi фирмалари ишлаб чиқаради.\nҲавонамлагич ишлаб чиқарувчи фирмалар, нафақат ҳавони намлаш, балки тозалашга ҳам эътибор қаратмоқда. Қурилмага релъефли айланувчи пластик дисклар жойланган бўлиб, ўрнатиладиган бакдан унга сув узатилади. Ҳаво вентилятор ёрдамида диск орқали ҳайдаб, намланади ва албатта, каттароқ чанг зарралари, тук, соч толаси каби чиқиндилар ичкарида қолади.\nАммо бу жараёнда ҳаво батамом тозаланади, деб ҳисобламанг ва рекламадаги ваъдаларга учманг, чунки майда чангни тозалай олмайди.\nҚурилма электрон тарзда бошқарилиши, дисплей, гигростати, термометри бўлиши мумкин. Бу турдаги маиший ҳавонамлагичларнинг сув сарфи 500 мл/соат атрофида.\nЙирик чанглардан ҳавони тозалаши\nБелгиланган даражада ҳаво намлигини сақлаши (русумига боғлиқ)\nНарса-буюмларда караш қолдирмайди\nСарфлайдиган материаллари йўқ\nМайда дисперсли энг хавфли чанглардан ҳавони тозалай олмайди\nҲавони намлантириш тезлиги паст\nБошқа турдаги ҳавонамлагичларга қараганда мураккаброқ тузилган\nХарид пайтида иш унумдорлиги, намлантирадиган майдони ҳажми, сув баки сиғими, бошқарув тизимига (электрон бошқарувлиси қулай), осон йиғилишига эътибор беринг.\nАсосан, Electrolux, Venta, Boneco, Ballu фирмалари ишлаб чиқаради.\nИқлим мажмуаси билан ҳавони намлантириш\nИқлик мажмуаси (климатический комплекс) ҳавони чанг, бактерия, вирус, ёқимсиз ҳид ва аллергенлардан тозалашга мўлжалланган фильтрлар тизимига эга маиший техникадир. Ушбу қурилма уй иқлимини яхшилашга комплекс равишда ёндашади.\nОдатда иқлим мажмуасининг ҳавонамлагичи анъанавий тарзда ишлайди, яъни сувга тўйинган ҳаво хонага пуркалади. Ультратовушли ҳавонамлагичли иқлим мажмуаси кам учрайди. Иқлим мажмуасининг бирламчи вазифаси ҳавони намлаш эмаслигини таъкидлаб ўтмоқчимиз. Қолаверса, бу қурилма қиммат туради. Агар хонадонингиз ҳавосини намлаш сиз учун биринчи даражали бўлса, ҳавонамлагичнинг ўзини сотиб олишни тавсия қиламиз.\nБуларни ҳам ҳисобга олинг\nИшлаб чиқарувчи фирма ҳавонамлагичнинг тозалаш майдони катталигини реклама қилганига учманг. Эсда тутинг: рекламада идеал шароитда ишлатиш назарда тутилади, яъни хона ичидаги тўсиқлар йўқ, ташқаридан ҳаво кирмайди, ташқи ҳарорат таъсир қилмайди ва ҳоказо. Турмуш шароитида эса бунинг иложи йўқлиги аниқ. Қолаверса, хона шифтининг баландлиги ҳам таъсир кўрсатади.\nЭнг сершовқини буғли ҳавонамлагичдир. Чойнак сингари шақиллаб қайнаган овоз чиқаради.\nУльтратовушли ҳавонамлагичлар аҳоли орасида кенг тарқалган. Магазинларда кўп учрайди. Аммо улар ҳавони секин намлатади. Ультратовушли ҳавонамлагичдан ҳузурланаман десангиз, ёнида ўтиринг, шундагина таъсири сезилади.\n#маиший техника #маслаҳат #тавсия #ҳавонамлагич


Ўзбекистон Лига Кубоги. 2-турдан сўнг гуруҳлардаги вазият қандай?\nMr.NoBoDy 04.07.2019 12:21\nКеча Ўзбекистон Лига Кубоги гуруҳ босқичида 2-тур ўйинлари якунига етди.\n"А" гуруҳида "Динамо" клуби юз фоизли натижа билан кейинги босқичга чиқиб бўлди. Иккинчи йўлланма "Шўртан" ёки "Сўғдиёна"га насиб этади. Иккала ўйинда мағлуб бўлган "Сурхон" эса гуруҳда қолиб кетиши аниқ.\n"B" квартетида "Қўқон-1912" Тошкентнинг икки грандини бир хил 4:0 ҳисобида мағлуб этди ва кейинги босқичга чиқиб бўлди. "Пахтакор" ва "Локомотив" сўнгги турда ўзаро ўйин орқали яна бир йўлланма учун кураш олиб боришади. "Бухоро" гуруҳда қолиб кетиб бўлди.\n"С" гуруҳида вазият анчагина чигал. Тошкент вилоятининг икки клуби АГМК ва "Металлург" ҳисобида 4тадан очко бор, "Бунёдкор"да 3. Мана шу уч клубда кейинги босқичга чиқиш имконияти бор. "Қизилқум" эса гуруҳда энг охирги ўринни эгаллаб бўлди.\nСўнгги гуруҳда ҳали ҳеч нима аниқ эмас. Тўртта клубда ҳам кейинги босқичга чиқиш имконияти бор. Яъни барчаси 3-турдан кейин маълум бўлади.\n"Арсенал" футболчиси пул ишлаш учун сариқ карточка олган бўлиши мумкин\nMr.NoBoDy 20.01.2022 07:51\n12.01.2022 00:00 294 47


АПЛни якунлаш учун тўртта вариант. “Ливерпул”нинг чемпиони бўлиши ҳозирча даргумон | Qalampir.uz\nАПЛни якунлаш учун тўртта вариант. “Ливерпул”нинг чемпиони бўлиши ҳозирча даргумон\nСпорт\t16 Март 18:30 4799\nКоронавирус пандемияси дунё бўйлаб кенг тарқалмоқда. Ушбу вирус спортга ҳам ўз таъсирини кўрсатмай қолмади. Англия премьер-лигаси тур учрашуви жорий йилнинг 4 апрель кунига қадар COVID-19 вируси сабаб қолдирилди.\n“АПЛ раиси Грег кларк мавсум давом этмайди, деб ўйлаганди. Баъзи клубларнинг раҳбарлари бу сўзларга ишонишганди. Бу вазият бир неча ой давом этиши мумкин. Келаси мавсумнинг бошланиши сўроқ остида қолмоқда”, дея хабар берди Sky Sports.\nРегламентда чемпионат муддатидан олдин якунланса нима қилиш кераклиги тўғрисида банд ёзилмаган. Шунинг учун АПЛ ва клублар импровизация қилмоқчи бўлишди. АПЛ клубининг етакчи раҳбарларидан бири чемпионатни якунлаш тўғрисида бир қатор вариантлар ҳақида гапириб берди.\nКўпгина клублар мавсумни қисқартиришни устувор деб билишди, аммо бунинг учун вақт кам қолмоқда. Бироқ, УЕФА миллий лигалар босими остида Европа чемпионати мусобақасини бекор қилса, у ҳолда АПЛ барча 38та тур учрашувини ўтказиш имкониятига эга бўлади. Мавсумни июнь-июль ойига қадар чўзиш керак бўлади. Қуйида сиз иккида талқинни кўришингиз мумкин.\n1. Декабрь ойида Евро-2020 мусобақасини ўтказса бўлади (худди, 2022 йилги Жаҳон чемпионати қиш фаслида ўтказилиши режалаштирилгани каби).\n2. Кейинги мавсумни нормал ҳолатда ўтказиш учун Европа чемпионатини 2021 йилнинг ёз ойига кўчириш керак. Лекин, бу вариант ФИФА ва УЕФА ўртасидаги жанжалга сабаб бўлади. Чунки, клублар ўртасидаги жаҳон чемпионати 2021 йилнинг ёз ойига режалантирилган.\nМавсумни апрель-май ойига қадар якунлаш керак. Жорий йилнинг 4 апрель куни АПЛ чемпионатини тўхтатиш муддати якунланади. АПЛнинг қолган тур учрашувларини мухлисларсиз ёки хавфсизлик чораларига қатъий амал қилган ҳолда ўтказиш керак. Лига директори Пол Молнар Англия футбол ассосиацияси билан ҳамкорликда Англия кубоги учрашувларини ўтказиш режаси устида ишламоқда.\n"Ливерпуль" – чемпион, ҳеч қайси жамоа қуйи лигага тушириб юборилмайди. Чемпионшипда етакчилик қилаётган "Лидс" ва "Вест Бромвич" жамоаларини Премьер-лигага қўшмаслик нотўғри бўлади. Шунинг учун, муқобил таклиф айтишди. Келаси мавсум учун АПЛ мусобақасида 22 та жамоа иштирок этиши керак. Лига кубогини бекор қилиш ва келгуси мавсум якуний натижаларига кўра, турнир жадвалида сўнгги учта ўринни эгаллаган жамоанинг ўрнига бешта сўнгги ўринни эгаллаган жамоа қуйи лигага тушириб юборилиши керак. “The Telegraph” хабарига кўра, клублар ушбу таклифни энг тўғри қарор, дея фикр билдиришган.\nУшбу мавсумни куз фаслига қадар якунлаб, келаси 2 та мавсумни йил тақвимига мослаб тузиб чиқиш керак. Худди шу усул билан федерация иккита муаммони ҳал қилиш мумкинлигини айтди. Бу жорий йилги мавсумни якунлаш ва мавсум ўрталарида Қатарда бўлиб ўтадиган жаҳон чемпионатига тайёргарлик кўриш.\nАммо иккита муаммо бор: айрим футболчиларнинг клублар билан тузган шартномалари шу йилнинг 30 июнь куни ўз якунига етади. Улар кузда ўйнашмайди. Бундан ташқари, агарда ўйинлар кузда якунланса, Англиядан еврокубокларда ким иштирок этишини қандай аниқлаш мумкин?\nЖорий мавсумни ҳақиқий ўтмаганини тан олиш керак. The Athletic хабарига кўра, АПЛнинг икки клуби 2019/20 йилги мавсум натижаларини бекор қилиш таклифини билдирган. Жорий мавсум бошида АПЛда ким қандай иштирок этган бўлса, келаси мавсумни ҳам худди шу тарзда қайтадан бошлаши айтилган. Ирландиялик журналист Юэн Маккенна ушбу икки жамоа "Тоттенхэм" ва "Вест Хэм" эканлигини ўзининг Twitter'даги расмий саҳифасига ёзган. Орадан бироз вақт ўтгач, ушбу постни ўчириб ташлаган.\nБарчаси мантиқий кўринмоқда. "Тоттенхэм" мавсумни аянчи тарзда ўтказмоқда. Бундан ташқари, лондонликлар еврокубок мусобақаси йўлланмасидан қуруқ қолиши мумкин. "Вест Хэм" жамоасида эса вазият оғир. "Вест Хэм"нинг чемпионшипга тушиб кетиш коэффициенти юқори. Билвосита, бу маълумотни "Вест Хэм" жамоаси вице-президенти “The Sun” газетасига тасдиқлади. У "Ливерпуль" жамоасига раҳми келди, бироқ мавсумни бекор қилиш кераклигини айтди. Аммо, “The Telegraph” хабарига кўра, йиғилишда иштирок этган жамоаларнинг бирортаси ҳам мавсумни бутунлай бекор қилиш тарафдори эмас.\n“Sky Sports” хабарига кўра, эртага, 17 март куни УЕФА йиғилишида еврокубок, Евро-2020 ва барча халқаро мусобақаларни ўтказиш муҳокама қилинади. Орадан икки кун ўтиб, 19 март куни АПЛ клублари раҳбарлари мавсумни якунлаш борасида йиғилиш ўтказади.\nАПЛ Ливерпуль Коронавирус\n30 Март 23:35 114398\n31 Март 18:28 48589\n30 Март 14:59 48463\n31 Март 10:18 37339\n30 Март 23:17 26782


АДЛИЯ ВАЗИРЛИГИ МАНЗИЛЛИ ТАРҒИБОТ ТАДБИРЛАРИНИ ЎТКАЗИШНИ БОШЛАДИ\nМаълумки, мамлакатимизда олиб борилаётган барча ислоҳотлар замирида аввало инсон, унинг ҳуқуқ ва манфаатлари ётади. Сўнгги йилларда инсон, унинг ҳуқуқи, эркинлиги, қонуний манфаатларини таъминлаш мақсадида кенг қамровли ислоҳотлар амалга оширилмоқда. Лекин яратиб берилаётган бу имкониятлар, шарт-шароитлардан фуқароларимиз хабардорми, улар ўз ҳақ-ҳуқуқларини билишадими?\nДавлатимиз раҳбари таъкидлаганларидек, қонунларни қабул қилиш – бу ишнинг бир қисми, холос.\nАсосий масала —қонунларнинг мазмун-моҳиятини халқимизга ва масъул ижрочиларга ўз вақтида етказиш, уларнинг ижросини тўғри ташкил этиш ҳамда қонун талабларига қатъий амал қилишни таъминлашдан иборатдир.\n“Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги Президент фармони қабул қилинишидан кўзланган асосий мақсад ҳам шу.\nБу борада амалга оширилган ишлар билан бир қаторда қайд этиш жоизки, ҳали бу соҳада қилинадиган ишлар талайгина. Айниқса, умумий тарғиботдан фуқароларни безовта қилаётган масалалар бўйича тарғиботга ўтиш даври келди.\nМаҳаллаларда энг долзарб, аҳолини қизиқтирадиган ва мурожаатларда кўтарилаётган муаммоли масалаларни таҳлил қилиш ва таҳлил натижасига кўра манзилли ва предметли ҳуқуқий тарғиботни амалга ошириш, аҳолига қонун ҳужжатлари мазмун ва моҳиятини етказиш бўйича чоралар кўришни даврнинг ўзи тақозо этмоқда.\nАдлия вазирлиги томонидан 15 февралга қадар бутун Республика бўйлаб ташкил этилаётган манзилли тарғибот тадбирларининг мақсади ҳам фуқаролар, давлат ташкилотлари ходимларининг ҳуқуқий онги ва ҳуқуқий маданиятини юксалтириш, уларга қонун ҳужжатларининг мазмун-моҳиятини тушунтиришдир.\nБунда, тарғибот тадбирлари икки йўналишда ташкил этилмоқда.\nБиринчи йўналишда Халқ таълими вазирлиги, Қурилиш вазирлиги, “Давергеодезкадастр” қўмитаси ҳамда Молия вазирлиги ҳузуридаги бюджетдан ташқари Пенсия жамғармаси ва уларнинг ҳудудий тузилмаларида ишловчи ходимларга соҳа фаолиятига оид қонунчилик моҳияти етказилиши билан бир қаторда уларнинг меҳнат ва бошқа ҳуқуқлари ҳам тушунтирилмоқда\nИккинчи йўналишда эса, турли аҳоли тоифалари ёшлар, тадбиркорлар, уй бекалари, пенсионерлар, меҳнат мигрантлари орасида тегишли қонун ҳужжатларининг мазмуни етказиш билан бир қаторда уларнинг қонун ҳужжатларидан хабардорлик даражаси ҳам мониторинг қилиб борилмоқда.\nШу мақсадда, вазирликнинг малакали мутахассислари, тажрибали педагог-профессорлардан иборат таркибда махсус ишчи гуруҳ тузилди.\nБиламизки, шу каби тарғиботр тадбирларининг асосан матнли кўринишда ташкил этилаётганлиги уларнинг самарадорлигини салбий таъсир қилади.\nШу сабабли манзилли тарғибот тадбирларини ташкил этишда қонун ҳужжатларининг мазмун-моҳияти ва аҳамиятини етказишда кўргазмали материаллардан фойдаланиш, схематик ифодалашни қўллашга алоҳида эътибор қаратилмоқда.\nБундан ташқари, тадбирлар давомида ҳуқуқий тарғибот соҳасига масъул ходимларга манзилли ҳуқуқий тарғибот тадбирларини амалга ошириш бўйича маҳорат дарслари ўтказилади, уларга тегишли йўл-йўриқлар берилади.\nАдлия вазирлиги расмий сайтининг хабарига кўра, ҳозирда Тошкент шаҳри, Сирдарё, Навоий, Фарғона вилоятларида манзилли тарғибот тадбирлари бошлаб юборилди.


Туркияда отатуркчиларнинг Адолат Юриши Истанбулда юз минглаб кишилик даҳшатли митинг билан тугади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n08:09 - Туркияда отатуркчиларнинг Адолат Юриши Истанбулда юз минглаб кишилик даҳшатли митинг билан тугади\nАввалги хабарларимиздан маълумки, Туркияда 2016 йил 15 дан 16 чи июлга ўтар кечаси фатхулла-гуленчилар тарафидан уюштирилгани иддао қилинаётган ва юздан кўпроқ кишининг ўлимига сабабчи бўлган давлат тўнтаришига урунишдан кейин Президент Ражаб Эрдўғон ўзининг собиқ ҳамкори Фатхуллаа Гулен тарафдорларини ФЕТО (“фатхулла-гуленчилар террор ташкилоти” сўзларининг туркча ёзилишидан қисқартма) деб атади ва уларга қарши очиқча уруш бошлади. Охирги хабарларга кўра, ФЕТОчиликда айбланаётган 50 мингдан кўпроқ киши устидан жиноий иш очилиб ҳибсга олинган, 140 мингдан кўпроқ одам ишиларидан ҳайдалган. Қаранг, шунча одам яширинча давлат тўнтаришига тайёрлангани ва буни ҳеч ким билмай қолганига ишонадиган аҳмоқлар бормикан? Ҳа, бор экан, булар – Ражаб Эрдўғон раислигидаги исломчиларнинг ҳозир ҳокимиятда бўлган Адолат ва Тараққиёт Партияси аъзолари ва уларининг тарафдори бўлган фанатик мусулмонлар.\nҚамалганлар ичида кўплаб отатуркчи, яъни Фатхулла Гулен каби исломчи билан яқин бўлишлари мумкин бўлмаган мустақил журналистлар ва дунёвий мухолифатчилар борлиги ҳам маълум. Қамалганларнинг ўзлари қамоқхона ичида, уларни қўллаб-қувватловчилар ташқарида турли акциялар, масалан, очлик акциялари, ўтказиб Эрдўғон режимидан адолат талаб қилдилар. Аммо, давлатни тамомийла қўлига олиб бўлган, энг кулгилиси, айнан фатхулла-гуленчиларнинг ёрдамида қўлга олиб бўлган Ражаб Эрдўғон ҳамма нарсага кўз юмиб, ўз режимини фатхулла-гуленчиларни яксон қилиш орқали мустаҳкамлаш билан овора бўлди. Эрдўғонга сал кам диктаторлик ваколатлари бериш учун Конституцияга ўзгартиришлар киритиш масаласида шу йил 16 апрелда ўтказилган умумхалқ референдумида Эрдўғон бор-йўғи 51 фоиз овоз билан ғалаба қозониши ҳам уни ўта рағбатлантириб юборди.\nШу йил 14 июнда Отатурк томонидан яратилган ва ҳозир мухолифатда бўлган Жумҳурият Халқ Партиясидан Туркия Буюк Миллат Мажлисига депутат қилиб сайланган журналист Эни Берберўғлини гўёки давлат сирларни очиқлаш айби билан 25 йилга (!!!!!) озодликдан маҳрум қилиш бўйича суд ҳукми чиқарилгандан кейин отатуркчиларнинг сабр косаси тўлди. 15 июнда Жумҳурият Халқ Партиясининг раиси Кемал Қиличдорўғли суднинг бу ҳукмига қарши ўзи бошчилигидаги Анқарадан Истанбулгача Адолат Юриши деб номланган оммавий намойишлар бошлатди.\nЎшандан бери кундуз кунлари бу юриш давом этти ва ҳар доим унинг бошида Кемал Қиличдорўғлининг ўзи борди. Намойишчиларга ҳар куни улар ўтаётган ҳудудлардаги отатуркчилар қўшилди, баъзи чарчаганлар чиқиб кетган бўлиши ҳам мумкин. Йўлдаги шаҳар ва шаҳарчаларда юриш қатнашчилари маҳаллий аҳолининг ҳам иштирокида митинглар ўтказдилар.\nМана, ниҳоят Адолат Юриши намойишчилари Истанбулга етиб келдилар ва кеча Эни Берберўғли ётган қамоқхонага яқин жойдаги Молтепа майдонида бир неча юз минг кишилик муҳташам, даҳшатли деса бўладиган митинг ўтказдилар.\nМитингчиларнинг қўлида Туркия байроқлари, Отатурк портретлари, “Адолат” сўзи ёзилган плакатлар бор эди. Бу ерда нутқ сўзлаган Кемал Қиличдорўғли Адолат Юриши ҳам ФЕТО, ҳам якка одам ҳокимлигига қарши бўлганини, бу ҳали биринчи қадам эканлигини алоҳида урғулади. Табиий, якка одам дейилганда Ражаб Эрдўғон тушунилмоқда.\nАслида, дейди мухбиримиз, Кемал Қиличдорўғли “Адолат Юриши ҳам ФЕТО, ҳам РЕТОга қарши эканлигини” айтса яна ҳам чиройли бўларди. РЕТО қисқартмасини Ўзбекистон “Бирлик” Партиясининг лидери Абдураҳим Пўлат туркларни 16 апрелдаги референдумда Эрдўғонга қарши овоз беришга чақирувчи мурожаатномасида ишлатган эди. Унга кўра, агар Эрдўғон-Гулен урушида Гулен ғалаба қозонса эди, у Ражаб Эрдўғон тарафдоларини РЕТО (“ражаб-эрдўғоничилар террор ташкилоти” сўзларининг туркчасидан қисқартма) деб атаган бўларди ва уларни йўқ қилишга киришарди.\nМолтепадаги отатуркчиларнинг митингига қайтайлик. Кемал Қиличдорўғли ўзи билан Анқарадан Истанбулгача 25 кунда 423 километрлик йўл босиб келганларга миннатдорчилик билдирди, Алолат Юриши ФЕТО ва Эрдўғон режимига қарши уюштирилганини айтди ва 10 моддалик Молтепа Манифестини эълон қилди. Манифестда Адолат Юриши ва бўлаётган митингнинг мақсадлари тилга олинган, шу пайтгача мавжуд бўлган парламентар системанинг оёқ ости қилиниши қораланган ва “Туркия инсон ҳақларига, ҳуқуқ давлатига ва адолатга ҳурмат кўрсатаётган миллатлар оиласига юз ўгириши кераклиги” урғуланган.\nХуллас, авалдан башорат қилганимиздек, Анқарадан Истанбулгача давом этган Адолат Юриши ва Истанбулдаги митинг Туркияда отатуркчилар билан фанатик исломчилар ўртасида бўлаётган курашда бурилиш нуқтаси бўлиши муқаррардек кўринмоқда.\nБилмаганлар учун билдириш керакки, Туркияда сўнги йилларда отатуркчиларнинг расмда кўриниб тургандек муҳташам, даҳшатли десак ҳам бўлаверади, намойиши бўлган эмас.\nТурк Дунёсининг демократлари, аслида, дунёвийлик/секуляризм тарафдори бўлган Ғарб ҳам, отатуркчиялар-исломчилар курашида отатуркчиларни қўллаб-қувватлашлари керак. Ғарб тушуниши керакки, яқин келажакда, қисқа вақтга бўлса ҳам, унинг учун асосий хавф Россия эмас, исломлашиш йўлидан кетаётган ва ислом терроризмининг марказига айланиб бораётган Туркия бўлади.


"Навбаҳор"га қарши кураш кечаётгандек" » Lochinlar.UZ\nLochinlar.UZ » Интервью » "Навбаҳор"га қарши кураш кечаётгандек"\n"Навбаҳор"га қарши кураш кечаётгандек"\n"Навбаҳор" бош мураббийи Андрей Канчельскис "Андижон"га (1:1) қарши ўйиндан кейинги матбуот анжуманида жуда кескин фикрларни билдирди.\nФаолиятим давомида бир қанча дербиларда ўйнаганман. Дерби сифатида бугунги ўйин ёмон ўтмади. Эҳтирослар, ҳиссиётлар жўнбушга келган. Яна ўша ҳакамлик мавзуси. Очиғини айтаман, ўтган 10 тур давомида ҳали бирорта ҳакам бизга ёрдам берганини кўрмадим. Негадир "Навбаҳор"га қарши аниқ бир кураш кечаётгандек. Негалигини эса билмайман.\n- Мен аввалги матбуот анжуманларида ҳам таъкидлаганимдек, жамоамизда "Навбаҳор" даражасига мос бўлмаган футболчилар бор. Буни инкор этмайман. Тўғрисини айтаман, шундай футболчилар мавжуд. Эски раҳбарият бизга керакли футболчиларни олиб келишни ваъда бериб, якунда буни амалга оширишмаганди. Нима учунлигини эса билмадим.\nБу ҳақида аввалги раҳбариятга мурожаат қилиш тўғрироқ бўлади. Таркибда 1-2 нафар менга ёқмайдиган футболчилар борлигини рад этмайман, аммо улар кимлигини айтмоқчи эмасман. Нима ҳам қилардим? Ёзги трансфер ойнасини кутамиз. Мен нега бизга қарши бундай ҳакамлик давом этаётганини тушунмаяпман. Шу мени кўпроқ ўйлантирмоқда. Биринчи даврани қолган ўйинларида ишлаб, максимал очко тўплаш лозим. Қолган ишларни эса кейинроқ ҳал қиламиз. Дуранг кўпайиб кетди. Охирги вақтларда кўп гол ўтказяпмиз.\nЮтиш учун эса аввало кам гол қўйвориш лозим. Бугун Остон Ўрунов жуда ёмон ўйнади. Терма жамоадан чақирув олган футболчининг бундай ҳаракати тушунарсиз. Ғуломов ҳам керакли даражада ўйнолмади. Қизиғи, уни ҳам Олимпия терма жамоасига чақиришди ва бугун ўйини ўхшамади. Яна қайтараман, Ўруновнинг бугунги ўйинини изоҳлаш мушкул. Балки терма жамоага бориб келиб ўзгариб қолар.\nМиллий терма жамоада ким нима қилишини, вазиятни кўриб, балки ўзгарар. Футболчи футболни ўзи учун эмас, жамоа фойдасига ўйнаши лозим. Футбол жамоавий спорт тури. Индивидуал ҳаракатларни эса ўз вақтида ишлатган маъқул. Остон жамоа учун ўйнашни ўрганиши зарур, - дейди россиялик мутахассис.скачать dle 10.4фильмы бесплатно


Россиядаги ўзбек муҳожирлари зўрайиб кетдими?\nМуҳожирларнинг ўзлари¸ Россияга келган ўзбеклар ҳамма нарсадан қўрқиб яшаши ва жиноятга қўл уришга вақти ҳам¸ мажоли ҳам йўқлигини айтишмоқда.\nРоссия нашрларининг бири олиб¸ бири қўйиб ўзбек муҳожирлари "россиялик аëлларни зўрламоқда"¸ дея хабар тарқатаëтганига жавобан аксар ҳуқуқ фаоллари Россия расмийларини ўзбекларга қарши кампания бошлаганликда айбламоқдалар.\n“Иркутскда Ўзбекистон фуқаролари ёш қизни зўрлади”.\n“Ўзбекистон фуқароси вояга етмаган қизни зўрлаганлик айби билан қўлга олинди”.\n“Ўзбекистонлик ноқонуний муҳожир (Санкт-Петербургда) 16 яшар шаҳарликни зўрлади”.\n“Рязан областида ўзбекистонлик ноқонуний муҳожир аёлга тажовуз қилди”.\nБу сўнгги 10 кун ичида Россия ахборот воситаларида эълон қилинган кўплаб мақолалардан айримларининг сарлавҳалари эди.\nСўнгги ойларда Россия матбуотида бундай мақолалар тез-тез чоп этилишининг боиси нимада?\nМосквадаги “Мемориал” инсон ҳуқуқлари ташкилоти фаоли Баҳром Ҳамроев Россияда меҳнат қилаётган ўзбекистонлик муҳожирлар маҳаллий хотин-қизларни зўрлаётгани ҳақида Россия оммавий ахборот воситаларида эълон қилинаётган мақолалар ҳақиқатга мос эмаслиги ва у ўзбекларга қарши олиб борилаётган кампаниянинг бир қисми эканини айтди.\n- Очиқдан-очиқ туҳмат бу. Зўрлашлар¸ ўғирлик қилишлар бўлиши мумкин. Лекин бунчалик бўрттириб ëзишлар асоссиз. Бугунги кунда Россия ҳукумати структураларининг халқимизга нисбатан қилаëтган жинояти ҳақида ëзилмайди. Биринчидан¸ ҳозирги кунда милиция ходимлари содир этилган жиноятларнинг тагига ета олмай уни муҳожирларга тўнтариши¸ улар учун энг осон нарса. Бу асосан халқимизга босим ўтказиш¸ кейинчалик Ўзбекистон Европа ва Ғарбга юз бурмаслиги учун қилинаëтган ҳатти-ҳаракатлар. Бугунги қинғир ишлари билан Ўзбекистонни ўзига тиз чўктирмоқчи¸ Россиянинг бу ҳаракатлари ҳақида бир нечта мутахассислар ҳам ëзаяпти. Мен ўйлайман¸ бунинг орқасида асосан сиëсий мақсад¸ яъни Ўзбекистонни яна қарам қилиш мақсади ётибди¸ дейди Баҳром Ҳамроев.\nМосква вилоятидаги қурилишлардан бирида ишлаётган ўзбекистонлик Мавлуда Россия ҳуқуқ-тартибот органи ходимлари оғир жиноятларни очишнинг уддасидан чиқа олмай уларни ўзбек муҳожирлари бўйнига қўймоқда¸ деган фикрга қўшилади.\n- Бўлиши мумкин эмас бунақа нарса. Бари очилмаган жиноятларни очмасдан ўзбекларнинг устига қўйиб юборишаяпти. Ўзбеклар ўзи ишлаган жойидан кўчага чиққани қўрқади. Кўпи документсиз ишлашади. Регистрацияси йўқ. Бир-бирига гапиришга қўрқадию¸ ўзбекларнинг бошқаларни зўрлаши ҳеч ҳам мумкин эмас. Бунақа нарса бўлиши мумкин эмас. Уч йилдан бери Россияда юрибман. Мен бирор марта бирор тожикнинг ë ўзбекнинг аëл кишига “нападат” қилганини эшитганим йўқ. Кўрганим ҳам йўқ. Mана биз 2000-3000 нафар ўзбек-тожикнинг ичида ишлаймиз. Бундай ҳолат ҳеч бўлмаган. Бу ëлғон нарса. Очилмаган жиноятларни ўзбек¸ тожикларнинг бўйнига қўйишаяпти. “Сизнинг миллатлар келиб пулни олиб кетаяпти. Бизга иш йўқ” дейишаяпти. Ўзлари ишламайди биз ишлаëтган ишларда. Ўзбеклар¸ тожиклар ишлаган ишда булар ҳеч қачон ишламайди. Ишламаса ҳам “Бизнинг пулни олиб кетаяпти” деб бу халқни ëмон кўраяпти¸ дейди Мавлуда.\nБир неча йилдан бери Москва шаҳрида ҳайдовчилик қилаётган Нўъмон ҳам ўзбек йигитларининг маҳаллий хотин-қизларни зўрлагани ҳақида ҳеч эшитмаганини айтади.\n- Эшитган ҳам эмасман¸ кўрган ҳам эмасман. Бизнинг халқ бу ерга ишлашга келади. Ишлаб уйига кетади. Мен Москвада юрибман. Бундай воқеани кўрган эмасман. Бошқа жойларни билмайман¸ дейди Москва шаҳрида ҳайдовчилик қилаëтган Нўъмон.\nМосква вилоятида яшаётган Жонибек ҳам Россия милиция ходимларидан ҳайиқиб ишга эҳтиёткорлик билан бориб келаётган ўзбек йигитларининг рус аёлларини зўрлашига ишонмаслигини айтади.\n- Биз яшаëтган жойда ўзбеклар ўзи тўғри йўлда зўрға юради. Бунақа ишни қаердан қилади¸ дейди Жонибек.\nИнсон ҳуқуқлари Москва бюросининг Ксенофобия ва миллатчилик масалалари бўйича етакчи мутахассиси Семён Чарний сўнгги ойларда Россия матбуотида ўзбекистонлик меҳнат муҳожирлари хотин-қизларни зўрлаётгани ҳақидаги мақолаларнинг тез-тез чоп этилаётганини бундай материалларни ёзаётган журналистларнинг савияси пастлиги билан изоҳлади.\n- Менимча, аввал ҳам бундай сарлавҳалар бўлган. Буни ўзбекларга қарши олиб борилаётган кампания¸ деб талқин қилиш керак эмас. Ҳозир бундай сарлавҳаларга эътибор қаратилаяпти. Шу пайтгача бундай сарлавҳалар бўлган ва унга ҳеч ким аҳамият бермаган. Биз ҳам бу масала билан шуғулланишга имкон топмаганмиз. Бундай сарлавҳалар сийқаси чиққан мавзу холос. Бу жиноий воқеа ҳақидаги мақолалар, дейди Инсон ҳуқуқлари Москва бюроси мутахассиси.\nАйни пайтда Семён Чарний Россияда мураккаб жиноятларни фош этишнинг уддасидан чиқа олмаган айрим ҳуқуқ-тартибот органи ходимлари жиноятни муҳожирларга тўнкаши ҳоллари борлигини инкор қилмайди.\nМиллий нафрат асосида содир этилаётган жиноятлар ва ксенофобия муаммолари билан шуғулланувчи Москвадаги СОВА ахборот таҳлилий маркази раҳбари Галина Кажевникова фикрича, ўзбекистонлик меҳнат муҳожирлари хотин-қизларни зўрлаётгани ҳақидаги мақолаларнинг Россия ахборот воситаларида тез-тез чоп этилаётгани ортида бошқа сабаблар бор.\n- Биринчидан, бундай жиноятлар реал содир этилаётганини рад этиш қийин. Жуда кўп эркак аёлсиз узоқ вақт қурилишда ишласа, зўравонлик ҳоллари келиб чиқишига сабаб бўлиши мумкин. Бундай вазиятда мен ҳеч бир кутилмаган нарсани кўрмаяпман. Бу воқеаларнинг иккинчи жиҳати шундан иборатки, буни оммавий ахборот воситаларининг муҳожирларга қарши йўналтирилган кампанияси¸ деб айтиш мумкин. Бу кампания бир йилдан ортиқ вақтдан бери давом этмоқда ва амалда тўхтамаяпти. Бу кампания бевосита иқтисодий бўҳрон билан боғлиқ. Россия иқтисодий бўҳронга дуч келганда, маиший нуқтаи-назардан, уни муҳожирлар зиммасига ағдаришга уринмоқда. Ҳозирги вазиятда муҳожир Ўзбекистонданми ёки бошқа республикадан, унинг аҳамияти йўқ. Аммо муҳожирларнинг аксарини марказий осиёликлар ташкил этади. Бу халқ диққатини ҳукумат ҳал қилмаган иқтисодий муаммолардан ксенофобияга буриш учун қилинаётган тарғибот маъракаси, дейди Москвадаги СОВА ахборот таҳлилий маркази раҳбари Галина Кажевникова.


Туристик корхоналар маркетингини ташкил этиш ва назорат қилиш маркетинг хизматларининг кучли тузилмасини ташкил этиш\nНазвание Туристик корхоналар маркетингини ташкил этиш ва назорат қилиш маркетинг хизматларининг кучли тузилмасини ташкил этиш\nТУРИСТИК КОРХОНАЛАР МАРКЕТИНГИНИ ТАШКИЛ ЭТИШ ВА НАЗОРАТ ҚИЛИШ\n9.1. Маркетинг хизматларининг кучли тузилмасини ташкил этиш\nТуристик корхонада маркетинг концепциясини амалга ошириш учун тегишли маркетинг хизмати амалга оширилади. Тур корхонанинг ташкилий структурасида маркетинг хизмати ҳар бир бўлим фаолиятини амалга оширувчи звенодир. Маркетинг бўлимининг асосий ташкилий турлари қўйдагилардир:\n-функционал ташкил қилиш;\n-маҳсулот принципи бўйича ташкил қилиш;\n-минтақавий принцип бўйича ташкил қилиш.\nМаркетинг бўлимини функционал ташкил қилиш шуни англатадики, ҳар бир масалани ечиш бўйича жавобгарлик алоҳида шахс ёки гуруҳга бириктирилади:\n^ 14-чизма. Маркетинг бўлимини функционал ташкил этиш.\nЧизма ҳар бир турфирманинг фаолият доирасига қараб ўзгариши мумкин. Бу турфирманинг шакли, ёки маркетинг бўлимига ажратилган эътиборга ҳам боғлиқ. Баъзи фирмалар реклама ва жамоат билан ишлаш бўлимини алоҳида ажратишади.\nМаҳсулот принципи бўйича маркетинг бўлимини ташкил қилишда асосий эътибор турмаҳсулотларнинг айрим турларини таклиф қилишга қаратилади. Бу ҳолда ҳар бир турмаҳсулот ёки маҳсулотлар тўпламига ўз бошқарувчиси тайинланади.\n^ 15-чизма. Маркетинг бўлимини тармоқлар бўйича ташкил этиш.\nКенг тармоқли сотиш тармоғига эга бўлган йирик турфирмалар кўпинча маркетинг хизматини минтақавий принцип бўйича ташкил қилади. Бунда улар миллий ва минтақавий бозорда ишлаш шароитига қараб функционал мустақиллика эга бўлишади. Шуни эътиборга олиш лозимки, маркетинг хизматини ташкил қилишнинг исталган шароитда қўлланиладиган идеал тузилмаси йўқ. Биз келтирган ташкилий структураларнинг ўз камчилик ва кучли томонлари бор.\n^ 9.2. Маркетинг хизмати вазифасини белгилаш\nМаркетинг хизмат вазифасини ташкил этиш учун фирма фаолиятининг кўрсаткичларини таҳлил қилиш ва асосий мақсадларини танлаш лозим.\nФирма фаолиятининг кўрсаткичларини таҳлил қилиш кўп қиррали бўлиб, бу таҳлил давомида жуда кўп ўзгарувчан кўрсаткичларни кўриб чиқишга тўғри келади. Шунинг билан бирга шуни таъкидлаб ўтиш лозимки, фирма фаолиятининг ҳар бир йўналишига баҳо берилаётганда чекланган мезон – кўрсаткичлар иштирок этади. Улар қўйилган мақсадни ифодалаб, шу қўйилган мақсадга эришишда ҳар бир йўналишнинг қўшган ҳиссасини кўрсатиб туради.\nҚўйилган мақсаднинг амалга оширилиши даражаси ўз навбатида бошқаришнинг самарадорлигини, ҳар бир ходимнинг мувафаққиятдан манфаатдорлиги ва умуман олганда маркетинг стратегиясини танлаш тўғри ёки нотўғрилигини кўрсатади.\nҲар қандай фирма(айниқса катта фирма)нинг фаолиятидан кўзлаган мақсадлари жуда хилма-хил бўлиб, уларни албатта ўз моҳиятига қараб даражалаб чиқиш мумкин.\nБаъзи йўналишлар баъзи пайтларда фирма фаолиятида иккинчи даражали мас_ext деб қаралиши мумкин. Аммо шунга қарамасдан, барибир маркетинг стратегиясини танлаб олишда ўша қўйилган мақсадлар асосий мезони бўлиб хизмат қилади. Агар фирма мақсадларини уларнинг моҳиятларига қараб кетма-кет жойлаштирмоқчи бўлсак у қуйидаги кўринишга эга бўлади.\nФойда меёрини ошириш\nСотиш ҳажмини кўпайтириш\nБозор орқали сотишни кенгайтириш\nИшлаб чиқариш – сотиш жраёнидаги оралиқ мақсадлар\nТоварлар ва кўрсатилаётган хизматнинг сифати\nҚўллаб қувватлаб турувчи мақсадлар\nМолиявий аҳволнинг барқарорлиги\nРесурслардан рационал фойдаланиш\nИлмий изланишлар ва конструкторлик ишларини кўпайтириш\nСотиш тармоқларини кенгайтириш\nФирма фаолиятининг ҳар бир асосий йўналишини таҳлил қилаётганда фаолиятнинг ушбу йўналишига доир ҳар қандай кўзланган мақсад ҳисобга олинади. Таҳлил ниҳояси (натижаси) эса фаолият натижасининг олий натижасига эришиш йўлида тўғри ёки нотўғри олиб борилаётганлиги ҳақидаги ҳулосадан келиб чиқади.\nАсосий (стратегик) олий мақсад ва компаниянинг ишлаб чиқариш ва сотиш фаолиятининг бош мезони – бу бажарилаётган операцияларнинг фойдалилигидир.\nТадқиқотларнинг кўрсатишича, фирмаларнинг 90 % иш фаолиятининг муваффақиятлилигини кўрсатувчи асосий мезон сифатида фойда меёрни, яъни сарф қилинаётган капитал маблағнинг ҳар бир сўмига тўғри келадиган фойда миқдори аниқланади.\nбунда ROI – иш фаолиятини амалга ошириш учун қўйилган капитал маблағ (инвестиция) фойдасининг меъёри, яъни ҳар бир сўм инвестициядан келган соф фойда.\nР- умумий фойда, миқдори (налог олинмаган ҳолда) яъни умумий даромаддан, ишлаб чиқариш харажатларини ва фоизини (чиқариб) олиб ташлашдан кейин қолган соф даромад. Асосий ва айланмаги капитал маблағга қўшилган сармоя (инвестиция). Бу сармоя миқдоридан сармоядорларга тўпланадиган қарзлар олиб ташланади.\nАгарда фирманинг қарзлари жудаям кўп бўлса, у ҳолда асосий мезон сифатида фирманинг жами активларига нисбатан ҳисобланган фойда меёри олинади:\nROA=P/A – бу ерда\nROA - активларга нисбатан олинган фойда меёри\nP- умумий файда (налоглар ва қарзлар фоизи тўланмаган ҳолда)\nА- асосий ва оборот капитал маблағга қўйилган сармоя – актив.\nМаркетинг тадқиқотларини олиб бориш схемаси.\nМуаммоларни ва тадқиқот мақсадини аниқлаш\nАхборот манбаларини танлаб олиш.\nЛозимли ахборотларни йиғиш\nТўпланган ахборотни анализ-таҳлил қилиш\nОлинган натижаларни кўрсатиш\n^ 9.3. Маркетинг назорати тизими\nИсталган ташкилот ўз олдида турган мақсадларга эришиш учун ҳаракат қилади. Бу мақсадлар маркетинг дастурлари режаларини тузишдаги асосий боб бўлиб ҳисобланади. Мақсадга эришиш учун қилинган ишларни баҳолаш учун маркетинг назорати тизимидан фойдаланилади. Маркетингни назорат қилиш – маркетинг жараёни доимий, равишда текширишдир. Бошқача қилиб айтганда бу – норма ва реал ҳолатнинг таққосланишидир. Назорат жараёни одатда 4 босқичдан иборат:\nрежа миқдорлари ва стандартларини аниқлаш (мақсад ва меёрлар);\nкўрсаткичларнинг реал ҳолатини аниқлаш;\nнатижаларини таҳлил қилиш.\nМаркетинг назоратининг асосий мақсади қуйидагилардир:\nмақсадга эришиш даражасини аниқлаш (четланишни таҳлил қилиш);\nшароитни яхшилаш имкониятини аниқлаш (тескари алоқа);\nатроф-муҳитдаги ўзгаришларга фирманинг даражасининг текшириш.\nМаркетинг назорати тизимий назоратнинг алоҳида кўринишларини ҳам амалга оширади:\nнатижалар назорати йиллик режанинг бажарилишини назорат қилиш, даромадни назорат қилиш, маркетинг тадбирларининг самарадорлигини назорат қилиш;\nстратегик назорат-фирма ўз маркетинг имкониятларидан тўлиқ фойдалаётганини текшириш.\nИсталган ташкилот ўз олдида турган мақсадларга эришиш учун ҳаракат қилади. Бу мақсадлар маркетинг дастурлари режаларини тузишдаги асосий боб бўлиб ҳисобланади. Мақсадга эришиш учун қилинган ишларни баҳолаш учун маркетинг назорати тизимидан фойдаланилади.\nНазорат тизими, назорат-фирма, режаларни назорат қилиш, тадқиқотлар олиб бориш схемаси.\n1. Маркетинг хизмат вазифасини ташкил этиш қандай амалга оширилади.\n2.Қўллаб қувватловчи мақсадлар турлари хақида нималарни биласиз?\n3. Стратегик мақсадлар қандай турларга бўлинади?\n4. Ишлаб чиқариш – сотиш жараёнида қандай оралиқ мақсадлар бор?\n5. Қўллаб қувватлаб турувчи мақсадларга нималар киради?\n6. Маркетинг бўлимининг асосий ташкилий тузилмалари қандай?\n7. Туристик корхонанинг маркетинг концепцияси қандай бўлиши лозим?\n8. Минтақавий принцип бўйича ташкилий тузилма қандай бўлиши лозим?\n9. Функционал ташкил қилиш қандай амалга оширилади?\n10. Маҳсулот принципи бўйича маркетинг бўлимида ташкилий структура қандай бўлиши лозим?\n1. Комилова Ф.К Халқаро туризм бозори. Ўқув қўлланма. Т.:- ТДИУ 2006.\n2. Komilova F.K Turizm marketingi. O`quv qo`llanma. T. Uzinkomsentr. 2003.\n3. Биржаков М.Б. “Введение в туризм”. - М- Санкт – Петербург, - 2005.\n4. Маринин М.М. Туристские формальности и безопасность в туризме,” М-Финансы и статистика, 2004.\n5. Chris cooper, John Fletcher, Alan Fyall, David Gilbert, Stephen Wanhill. “Tourism principles and practice” England 2005 (Third edition).\n6. Lesley Pender and Richard Shapley “The management of tourism” London, New Delhi, 2005.\nМазкур Низом умумтаълим мактаблари, академик лицейлар, касб-ҳунар коллежлари ва олий таълим муассасаларида (кейинги ўринларда “таълим...\n1. /ОЗИ?-ОВ?АТ КИМЕСИ ФАНИДАН ТАЛАБАЛАР МУСТА?ИЛ ИШИНИ ТАШКИЛ ЭТИШ, НАЗОРАТ ?ИЛИШ ВА БА?ОЛАШ...